Kontsultaren zain

Hurrengo kontsultaren zain igarotzen dute denbora usu gaixoek: egutegian gorriz markatutako hurrengo dataren zain, medikuaren irizpide eta argibideetatik zer jasoko. Asteon albiste izan dira osasun —eta utzikeria— kontu baten harira ezagun egindako hainbat lagun; izan ere, 1960ko eta 1970eko hamarraldietan talidomidaren ondorioz malformazioekin jaio ziren andre eta gizonek asteon jaso dute, lehen aldiz, Espainiako agintarien babesa. Legez besteko proposamen bat onartu dute Espainiako Kongresuko talde guztiek aho batez, eta pertsona horiei kalte-ordainak eta dagozkien pentsio eta laguntzak lehenbailehen emateko eskatu dute. Epemuga bat ere jarri dute: diagnostikoak egin eta denei 2018. urterako ordaina ematea da asmoa.

«Hau lehengo adreilua da; dena dago egiteko». Asteon albistearen berri izandakoan kaltetuak batzen dituen Avite elkarteko ordezkari Rafael Basterretxeak egindako adierazpena da. Zentzuzkoa. Izan ere, urte askotan ahaztutako auzia izan da talidomidaren biktimena; amek ezjakinean kalte egiten zuen botika bat hartuta jaio ziren malformazioekin, baina hamarkadak egin dituzte zer jazotzen zitzaien ere jakin gabe. Durduzagarria da kaltetuak elkarrizketatzea; talidomida hitza, lehenengoz, heldutan entzun zutela onartzen dute askok, eta bakardade ia erabatekoan egin behar izan diotela aurre arazoari. Medikuren baten ahotik jasoa dute askok albistea, baina, oro har, osasunaren arloko profesionalen partetik aparteko sostengurik ez dutela jaso azaltzen dute. Hain zuzen ere, bakanak izan dira propio talidomidaren biktimak ikertzen jardun duten osagileak, eta, haien arabera, biktima asko hilda daude ja. Laguntza urria jasota joan dira gehienak; 24k bakarrik lortu dute oraino onespen ofizialen bat Espainiako erakundeen partetik. Ehunka dira, ordea; Avite elkartean, esaterako, 300dik gora daude.

Orain, ondo bidean, medikuarenerako bidean behar dute aurki denek. Malformazioa talidomidak eragin diela berretsi, eta laguntzak lortzeko bidean jarriko dituen medikuren baten kontsultaren atean. Asteon bertan, albistearen berri izan aurretik, laguntza eskatu zuten Aviteko ordezkariek Eusko Legebiltzarrean; Osakidetzan artatuko dituen unitate berezi bat behar dutela esan zuten. Araba, Bizkai eta Gipuzkoan 50 bat kaltetu direla oroitarazi zuten, eta aparteko arta behar dutela. Orain, laguntzak lortzeko bidea zabaldu berritan, garrantzi handia hartuko dute osasunaren arloko profesionalek, eta garrantzitsua da haien antolaketa egokia. Aviteko ordezkariek argi utzi dute, ordea, hau hasiera baino ez dela; irmo eutsi nahi diote oraindik botika komertzializatu zuen enpresaren —Alemaniako Grunenthal— aurka abian duten auzibideari. Kontsultan argibideak jaso ostean.


Sasi arteko negoziatzailea

ETA erakundean ibilbide luzea eginik, Josu Urrutikoetxeak konponbide prozesuan jardun du taldearen zuzendaritzatik. Bera izan zen maiatzaren 3an publiko egin zen ETAren azken komunikatuari ahotsa jarri zion bi kideetako bat.

Josu Urrutikoetxearen historia (Ugao, Bizkaia, 1950) ETAren azken 30-40 urteetakoa da, neurri batean. Ingeniaritza ikasketak hasi zituen, baina ETAn sartu, eta ez zituen amaitu. Fakultatean eta erakunde armatuan kide izanik, harreman estua izan zuen Jose Miguel Beñaran Argala-rekin. Ipar Euskal Herrira ihes egin zuen, eta, informazio ugariren arabera, ETAren zuzendaritzan zegoen 1975erako. Frantziako Poliziak atxilotu, eta Porqueroll irlara deportatu zuen, baina aske geratu zen 1977ko amnistiaren ondorioz. Klandestinitatera jo zuen berriro, eta, 1980ko hamarkadaren hasierarako, ETAko ordezkari inportanteenetakotzat jotzen zuten.

Angelun atxilotu zuten berriro, 1989ko urtarrilean, Aljerko negoziazioak abiatzear zirela, eta Frantzian epaitu. Hamar urteko zigorra ezarri zioten. 1996an Espainiaratu zuten. Han, lau urte egin zituen behin-behineko espetxealdian, eta 2000ko urtarrilean utzi zuten libre. Espetxetik irten berritan, Euskaldunon Egunkaria-k elkarrizketatu zuen, eta, bertan, ez zion eperik jarri nahi izan gatazkaren konponbideari: "150 urte daramatzagu borrokatzen; gaur egun ukaezina da urratsak egin ditugula, ezker abertzalea borrokatu egin delako. Duela 20 urte marko juridiko-politiko honen alde apustu egin zutenek esaten dute hori pasatua dela. Ni ez nintzateke ausartuko eperik jartzen; borrokari ekin behar diogu, arrazoia dugulako eta lortuko dugulako, bai barruan eta bai kanpoan". Orduan bete ahal izan zuen bere lekua Eusko Legebiltzarrean. 1998ko hauteskundeetan, Euskal Herritarrok-en zerrendan aurkeztu zen, eta Urrutikoetxea izan zen alderdiak lortutako hamalau legebiltzarkideetako bat. Berriro hautatu zuten 2001ekoetan. Legebiltzarreko jardunean, polemika sortu zuen hura Giza Eskubideen Batzordeko kide izateak, ETAn ibilbide luzea egina zuenez gero. Ez zuen denbora luzea egin karguan, ordea: 2002ko azaroan, berriro deitu zuten deklaratzera, 1987an Guardia Zibilaren Zaragozako kuartelaren aurkako erasoa agindu izana egotzita. 11 lagun hil ziren atentatu horretan. Ez zen azaldu auzitegian, eta harrezkero ibili da sasian. Beste modu batera, legebiltzarrean izan zen 2004ko abenduaren 30ean, Eusko Jaurlaritzak proposatutako estatutu proiektuaren eztabaidan. Arnaldo Otegi legebiltzarkideak haren gutun bat irakurri zuen; bertan, Urrutikoetxeak zioen "ezker abertzale osoa" gatazka konpontzeko bideak zabaltzearekin engaiatuta zegoela eta bide horiek bultzatzeko prest zegoela. Elkarrizketa mahaian 1998ko urrian, preso zegoela, haren izena proposatu zion ETAk Espainiako Gobernuari bake negoziazioetarako mintzaide gisa. Bide motza egin zuen aukera hark, baina 2002an alde egin, eta 2005eko ekainean ETAko ordezkari gisa azaldu zen Genevako negoziazio mahaian. Haren eta Egigurenen arteko solasaldiek ekarri zituzten emaitza batzuk, horrela iritsi baitzen ETA 2006ko martxoan su-etena ematera. Urte horretako irailaren bukaeran Genevan eginiko bilera, ordea, Urrutikoetxearen azkena izan zen, eta Xabier Lopez Peñaren aurrenekoa. Bigarrenak hartu zuen gidaritza hortik aurrera. Elkarrizketa saio horiek porrot egin zuten, baina, ETAk 2011ko urrian jarduera armatuaren behin betiko etena iragarri ostean, Urrutikoetxeak hilabeteak eman zituen Oslon, David Pla eta Iratxe Sorzabalekin batera, Espainiako Gobernuaren ordezkaritza baten zain, gatazkaren ondorioen inguruan hitz egiteko. Mintzaiderik agertu ez, eta Norvegiatik egotzi zituzten. 2017ko ekainean, Parisko Auzitegiak zortzi urteko zigorra ezarri zion auzi ihesean, 2011-2013 artean Norvegian izan eta ETAko egitura politikoan parte hartzea egotzita. Harrezkero, Espainiako segurtasun indarrak haren bila ibili dira "gau eta egun", Francisco Martinez Espainiako Segurtasun idazkariak adierazi zuenez. "Erabateko lehentasuna" eman zion hura atxilotzeari. 2013an esan zuen hori, Urrutikoetxea atxilotzera joan eta topatu ez zutenean.

ETAk iazko maiatzaren 3an egin zuen publiko bere desegitea, eta talde armatuaren azken adierazpenaren ahotsetako bat izan zen Urrutikoetxea, Marixol Iparragirrerekin batera.


Babelplace, hizkuntzen plaza

Hizkuntza-ikasketa eta kultura ekonomiaren eragile garrantzitsu dira herrialde anglosaxoietan eta nordikoetan. Euskal Herrian ez horrenbeste, oraindik. Baina ari da bere tokia hartzen esparru hori. Azkeneko adibidea Goierrin bertan sortu da, Babelplace enpresa-ekimena. Goieki garapen agentziak saritu egin du, azken ideia berritzaile lehiaketan.

Ane Irastortza lazkaotarra da Babelplaceren sustatzailea. Mitza praktikak koordinatzeko zerbitzu bat; halaxe definitu du egitasmoa. «Jendea aurrez aurre jartzen dugu kalean, parkean, enpresan, kafetegian edo ondo datorkion lekuan. Hizkuntza praktikatzeaz gain, norbaitek hizkuntza baten inguruan zerbait zehatza beharko balu ere, hemen gaude. Hainbat zerbitzu eskaintzen ditugu», dio Irastortzak.

Hizkuntza bat landu nahi duen edonorentzat zuzenduta dago Babelplace, helduentzat nagusiki, baina baita haurrentzat ere, etxekoren batek lagunduta badago. Gipuzkoan ari dira zabaltzen, eta Gasteizera jauzi egiteko asmoa dute datorren ikasturtean.

Hizkuntza ondo menderatzen duen solaskide bat, eta ikasi edo landu nahi duen beste bat elkartzea da kontua, eta elkarrizketa arruntean aritzea gero. Euskararekin mintzalaguna ekimenak egiten dena, hain zuzen. Zerbitzuaren kontzeptua, hain zuzen, hortik hartua da. Enpresaren izaera, berriz, zerbitzu hori emateak damaio. «Euren denbora ematen dutenei orduka ordainduko zaie, eta zerbitzuagatik kobratu egingo dugu. Salneurri altuak ez jartzen saiatu gara, ez da eta momentua. Mintzalariek oso ondo ulertu dute hori».

Babelplace ekimenean parte hartzen ari diren bi kide, Ordizian./Babelplace

Une honetan hamasei hizkuntza eskaintzen ditu Babelplacek. Espero zuten bezala, ingelesak du eskaera handiena. «Jendeak ingelesez aritzeko aukera gehiegi ez du gelatik kanpora edo atzerrira joaten ez bada. Eskolak hartzen dituenarentzat osatzeko modua izan daiteke, eta nahiko eskola hartu duela uste duenak, ez galtzeko aukera du. Denbora librean figura mantentzeko edo hobetzeko gimnasiora joatea bezala».

Webgunean (babelplace.com) dituzte hizkuntza aukerak. Interesatuek ere webaren bidez eman dezakete mitzalari izateko asmoaren berri, bai menderatzen duenak, bai landu nahi duenak.

Ingelesa txertatu arte, zain

Irastortzak denbora zeraman Babelplace enpresa-ekimena ontzen, baina eskaintzan ingelesa izango zuela ziurtatu arte ez du martxan jarri nahi izan. «Eta ez zen erraza izan. Ordiziako hizkuntza eskolan zebilen Londongo neska batek, Erasmus bekarekin etorritako ikasle batzuek, eta Ampoko bi errugbi jokalarik baiezkoa esan zutenean hartu nuen aurrera egiteko erabakia».

Eskaintzaren barruan, Europan hizkuntza erabilienak direnez gain —ingelesa, frantsesa, alemaniera, italiera, errusiera, gaztelania…—, ezezagunagoak ere badira. Afrikako hassaniyera edo wolofera, adibidez. Keinuen hizkuntza ere badute, baita euskara ere. Katalana, arabiera, txinera, vietnamera edo bulgariera egiteko mintzalagunak dituzte.

Erabiltzaileen multzoa, oraingoz, Gipuzkoan bizi direnek osatzen dute. «Donostialdean eta Goierrin ditugu gehienak, eta han-hemenka beste batzuk. Pixkanaka zabaltzea espero dugu». Profila, berriz, «emakumezkoa eta langilea» da. Frantsesa edo ingelesa eskaintzen dutenen artean goierritarrak ere badira: «Jakina, oso maila altua duen jendea da. Ingelesa eta euskara emateko moduan gaude, eta txinera eskatu digute. Norbaitek egingo balu, harremanetan jar dadila».

«Ikasi eta ondo pasatzeko prest dagoen guztienganaino» irits liteke; enpresetan, kultur elkarteetan, jubilatu elkarteetan edo «astero elkartean kuadrillak egiten duen afarian» izan daiteke. «Jendeak gogoa badu, seguru».

Aurrez aurre jarri, liburuak ahaztu, eta hitz egitea da gakoa.


Laura Mintegi Goiena telebistan gaur

EH Bilduko lehendakarigai Laura Mintegi Goiena telebistan izango da gaur. Atzo Urkullu elkarrizketatu zuten hiru kazetarik eta gaur Mintegi beste hiruk: Iñaki Soto Gara-ko zuzendariak, Pello Urtzelai Berria-ko politika saileko arduradunak eta Aratza Zugasti, Noticias de Gipuzkoa-ko zuzendariak. 21:00etan hasita eta Naroa Iturrik aurkeztuta. Hamaika telebistak eta Goienak elkarlanean egina.


Nafarroako Eskolarteko Bertsolari Txapelketako finala jokatuko da larunbatean Doneztebeko Zineman

14 eta 18 urte arteko hamar bertsolari lehiatuko dira 19:00etatik aitzinera

Ikasturte amaierarekin batera, Nafarroako Eskolarteko Bertsolari Txapelketa ailegatu da bere azkenera. Nafarroako Bertsozale Elkarteak antolatuta, 14 eta 18 urte bitartekoen finala larunbat honetan, maiatzak 30, eginen da, Doneztebeko Zineman. 19:00etan hasiko da eta sarrera doakoa izanen da.

Hamar bertsolari

Hamar bertsolari gaztetxo ariko dira taula gainean: Saioa Alkaiza (Iruña), Irati Majuelo (Iruña), Haizea Beruete (Iruña), Patxi Castillo (Bera), Ioar Tainta (Lesaka), Josu Sanjurjo (Lesaka), Irati Arrieta (Sunbilla), Maialen Belarra (Doneztebe), Egoitz Gorosterrazu (Ituren) eta Amaia Elizagoien (Oronoz-Mugairi).

Bi fase

Bi fase izanen ditu saioak. Lehenengoan bertsolari guztiak ariko dira eta honako lana egin beharko dute: gai orokorra emanda bertso bana, zortziko handian bukaera emanda bertso bana eta lau oinak emanda bina bertso. Hortik sei bertsolari sailkatuko dira bigarren faserako eta honako lana egin beharko dute: zortziko handian ofizioka bina bertso, zortziko txikian ofizioka bina bertso eta, azkenik, kartzelan bi ariketa, zortziko txikian puntu bati erantzun eta gaia emanda bertso bana kantatzea.

Ttikienen finala ekainaren 6an Larraintzarren

14 urte artekoen Nafarroako Eskolarteko Bertsolari Txapelketaren finala, berriz, ekainaren 6an eginen da Larraintzarren, Nafarroako Bertso Eskolen egunean.


EAJren aurkako pintadak Oñatin

EAJren aurkako pintadak agertu dira gaur goizean Oñatin. Batzokikoan, Euskal gazteria utzi bakean irakur zitekeen eta kultura etxeko hormakoan, PNV diruzale. Oñatiko EAJk salatu egin ditu eta esan du "politikan eta demokrazian denak ez duela balio”.

Pintadak salatzearekin batera, Oñatiko EAJk galdetu du "bide politiko eta demokratikoak” alderdi politiko baten egoitzari egindako erasoan nola uztar ote daitezkeen. “Politikan eta demokrazian denak ez du balio”, gaineratu du.


Izotz jauregian, patinatzen

Txuri Urdin Izotz Jauregian izan ziren atzo, eguena, Soraluzeko 20 gazte inguru, Gaztelekuak antolatutako irteera aprobetxatuta. Bertan bestelako hainbat gazte-lekutako gazteekin bat egin zuten, izotzetan patinatzen.

Arratsaldean egin zuten txangoa Soraluzeko gazteak. Eta nahi beste patinatzeko aukera izan zuten, 20:00ak inguruan bueltatu ziren arte.

Ondo pasatzeaz aparte, ezusteko barik itzuli ziren etxera, “hanka guztiak osorik”, begiraleetako batek esandako moduan.


Maiak eta klimaren aldaketa

Maien kulturaren gainbehera 1525ean hasi zen, espainiarrak iritsi zirenean. Baina lehenago, 900. urte inguruan krisi larria izan zuen eta orduan amaitu zen inpoerioaren aldi klasikoa. NASAk egindako ikerlan baten arabera, krisiaren arrazoiak ekologikoak dira. Hiri maiak izugarri hazi ziren, egungo hiri handien dentsitate mailara iristeraino. Biztanleria elikatzeko eta haientzat etxebizitzak eraikitzeko baso botatzeari ekin zioten. Deforestazio basatiak batez besteko tenperatura hiru eta bost gradu artean igoarazi zuen eta prezipitazioak %30-50 gutxitu ziren. NASAren arabera, hura izan zen krisiaren arrazoi nagusia, bakarra izan ez arren.


«Badakit guri so egonen direla anitz, baina taldearen bermea badut»

29 kontseilaritarik 22 izanen ditu Uztaritze Baik, eta 5 ordezkari Errobi herri elkargoan. Lehen herri kontseilua gaur dute 19:00etan.

Iñaki Etxeleku Baiona

Bruno Carrere. / Sylvain SENCRISTO

Herri handi bateko lehenbiziko auzapez abertzalea izanen da Bruno Carrere arratsean. Gizon pragmatikoa ematen du, eta jada lanean dela erran dio ‘Hitza’-ri.

Zer sentimendu duzu egun?

Atsegin handia egin lanagatik eta lortu emaitzengatik. Fiertasun handi bat ere talde guziarentzat.

Lehen itzuli gauean erran zenuen «kasu, ez gara zerrenda abertzalea bakarrik!»; auzapez abertzalea zara?

Auzapez abertzalea naiz. Zerrenda abertzale batekin hautatua. Beti ezberdindu ditut zerrendaburua eta zerrenda bera. Zerrenda zabalago bat eraman dut. Erdia Herria Bizi dadin taldekoa da, eta bestea, jatorri orotarikokoa.

Uztaritzen irabaztea, sinbolo azkarra da?

Biziki inportanta da. Lapurdiko hiri nagusi ohia da. Auzapez abertzalea izanen duen Iparraldeko hiri handiena da, sei mila bizilagunekin. Badakit guri so egonen direla anitz, baina taldearen elkartasuna bermetzat daukat.

Garaipen besta iraganik,errealitateari lotu zarete…

Bai. Egin dugun lehen gauza izan da herriko langile guzien itzuliaren egitea, gure buruaren aurkezteko, harremanen sortzeko. Nahi baitugu parte hartzaile izan daitezen gure xedeetan.

Abertzale gisa, zertan alternatiba politiko bat izanen zarete giderrak eskutan?

Lehenik uste dut, abertzale hertsatuaren itxura hautsi behar dugula. Gainera, herriko etxe hetsi bat zen orain artekoa, eta aldatu nahi dugu hori, herritarrei eta elkarteei begira. Erakutsi ere, obratze aurrerakoiak eginen ditugula arlo anitzetan: ekonomia, soziala, kultura. Abertzalea sailkatzen dute kulturan, euskaran ala folklorean. Karikatura hori hautsi nahi dugu, eta, bestalde, hiriaren handitze ero hori geldiarazi.

Berehalako lehentasunak zein dituzue?

Harreman eta ibilmoldeak aldatu. Kontseilari guziak ariarazi. Etxebizitza arloan, aitzineko kontseiluak abiatu dituen proiektuak geldiarazi. Hots Kiroleta, Muxugorrikoborda eta Altia gaztelukoak.

Bizitegien sailean zer egin gogo duzue?

Hiriaren hedatzea eta bizitegi metaketa bazter utzi. Bizitegi sozialen kopurua emendatu.

Nola buru egin Baiona hirigunearen hedadurari eta etortzekoak omen diren 30.000 biztanleen oldeari?

Beste ikuspegi bat dugu. Uztaritzez, ongi bizi daitekeen hiri bat nahi dugu egin uztariztarrentzat. Herri itxura atxiki, animazioak eta aktibitateak garatu. Oreka bat bilatu nahi dugu. Xedeak baditugu merkataritza, turismoa ala ekoizpenarentzat.

Bost ordezkari dituzue Herri Elkargoan, zer ekar dezakezue?

Lehenik, elkarlan hobe bat. Auzapez berriak badira, oposizioetako zenbait ordezkari. Eskumenak indartu eta berriak sortzea izan daiteke ere. Kulturarena eman dezagun, jada hor da. Elkarte anitz dira eremuan, eta zerbait egin daiteke horiekin. Funtsean, elkargoko lehendakariordetza eskatuko dut kultura arloan.

Euskararentzat zer egin gai duzue?

Uztaritzen berean, estatutu bat eman nahi diogu. Axuant bat eta kontseilari delegatu bat arduratuko dira horretaz. Ez zen deus kasik orain arte, euskara sarrarazi nahi dugu herriko bizian.

Auzapezak berak bidea erakutsiz?

Bai, errana diot euskara kontseilariari enekin hasi behar duela. Lotu behar dut. Ulertzen dut euskara, baina ez aise mintzo. Haur denboran ez nintzen hemen bizi; trabagarri da.

AHTaren gaia nola jorra?

Gure taldea egituratu duen oinarrizko gauzetan zen AHTaren ez onartzea. Errobi elkargoan eta beste egitura guzietan, jarrera hori bermatuko dugu. Arruntzako auzoa hunkitzen du, gainera.

Zer nahi zenuke obraturik ikusi sei urteren buruan?

Konfiantzazko harreman bat herritarren eta hautetsien artean. Elkarlan baikor bat. Hirigintza politika menderaturik. Uztaritze erakargarria izan dadin, enpresentzat, turistentzat, herritarrentzat. Kultura gela baten eraikitzeko xedea badugu ere. Elkarteek duten beharrari erantzuteko eta sorkuntzaren bultzatzeko.

Lehian sartu gabe Luhusoko gelarekin?

Hain zuzen ez. Osagarri izan daitezke. Errobik ez zuen oraino Uztaritze laguntzen. Horregatik, hartzekoa dut elkargoko lehendakari- ordetza hori. Helburua da Herri Soinu elkarteak ezagutza bat izatea elkargo mailan eta kultura politikan sartzea. Lagundua izan dadin bere jardueretan.

Beraz Errobi elkargoko lehendakaritza bera ez duzu nahi?

Ez, ez ,ez! Baudry (Basusarriko auzapeza) izanen da berriz ere. Oneski, aski ongi ari da. Eta baduket lanik aski Uztaritzen berean.

Kargualdi bakarra aski izanen duzue zuen proiektuentzat?

Sei urte ez da aski, ez. Anitz gauzetan luze da, aurrekontuak pikoan eman, laguntzak lortu, obratu… Laburregi da, segur. Auzo antolakuntza xedeak baditugu. Uztaritzek diru ahal guti du. Estatuaren laguntzak, Kontseilu orokorrarenak ttipituz joanen dira. Zergak ez badira emendatu nahi, beharko dira proiektuak ontsa hautatu, esplikatu eta jendeekin hiztartu. Beraz, luzeago izanen da.

Poderera heltzean,nahigabeen sortzeko lanjerra hor da?

Asumitu behar da. Bortxaz lanjerra hor da. Oposizio hutsean gelditzen bada beti, kritikan egoten da, eta ez eraikuntzan.

Besterik?

Gipuzkoako Tolosarekin birazkatua da Uztaritze. Berpiztu nahi dugu hori, eta ez aperitifa bat artetan. Ekonomian, kulturan, herri kudeantzan. Axuant bat ezarri dugu horretaz arduratzeko.


Bikarioetxea ireki dute

Ataundar guztiek erabilgarri daukate San Gregorio auzoko Bikarioetxea. Ostiralean aurkeztu zien udalak herritarrei, eta auzorako zenbait zerbitzu jarriko dituzte, denborarekin. Ataungo Udalak 2010ean egin zuen berrikuntza obra, lehenago Elizari erosi ondoren. Irisgarritasuna hobetzeko, beheko bidexkatik elizaren eta Bikarioetxearen aurreraino igogailua eraikitzea da orain asmoa; diru laguntzak eskatuak ditu udalak.

Hiru solairu ditu Bikarioetxeak. Sarreran, adinekoentzat elkartzeko aretoa egokitu nahi dute, San Martingo Atseden Tokiren funtzioa betetzeko. Ikasleentzat ikasgela jarriko dute ondoan, bi mahairekin.

Lehen solairuan biblioteka jarri dute. Liburuak apaletan kokatzen ari dira orain. Joxemartin Apalategiren funtsa ere han dago, apalategi aparteko batean. Ataun Irratiak ere egoitza eta lokala Bikarioetxean izango ditu, hitzarmen baten bidez.

Ganbaran entsegu lokala

Bigarren solairua, teilatupea, areto zabal bat da. Otsoak dantza taldeko helduek han entseatuko dute; haurrek San Martinen jarraituko dute. Barandiaran Museoa ere espazio hura ari da erabiltzen denbora batetik hona, bisitan hartutako haurrekin jar- duerak egiteko.

Sotoan zer erabilera egin ez dute zehaztu oraindik.


Rock poeta bueltatu da

Martxel Mariskal Kultur Etxean asteazkenean, Gorka Bereziartuarekin blagan

Martxel Mariskal idazle hondarribiarrak Susa-rekin argitaraturiko Azken zakatzak poesia liburua aurkeztu zuen asteazkenean Hondarribiko Kultur Etxean. Bere bigarren lana da, Me llamo Ezequiel y así será siempre (Hiru, 2002) eleberriaren ondoren, eta lehenengo poema sorta. Baina aurretik asko dira bere hitzak erabili dituzten musika taldeak eta hori ere poesia da, ez beti, baina bai Mariskalen kasuan. Horregatik ez da hain arraroa asteazkenean aretoa bete izana.

Erabilera anitzerako 103 aretoko aulki guztiak okupatu ziren, eta izan zen ekitaldia atearen beste aldetik jarraitu behar izan zuenik; inor ez zen bere lekutik mugitu idazlearen ahotsa isildu arte. 2003tik pairatzen duen gaixotasunak ez dio beste ezer argitaratzen utzi, “idatzi bai, etxea zirriborroz beteta daukat”, eta ekitaldiaren hasieran ahul zegoela onartu zien ikusleei, baina saiatuko zela.

Blagan Euskara Elkarteak antolatu zuen ekitaldia, eta elkarrizketa formatua eman zion, Gorka Bereziartua kazetariak egin zion elkarrizketa Mariskali. Hori baino lehenago, Kote Guevara liburuzainak aurkezpen txikia egin zuen. Horrelako askotan egona da Guevara, eta aurkezpenera bildutako jendetza ikusita “harrituta” geratu zela onartu zuen. Baina ez hainbeste, liburuak saltokietan izandako harrerari erreparatuz gero: “Saltzaileek esan digute liburuak jakin-mina piztu duela”.

Guevararen arabera, Azken zakatzak-en “poema bisualak, flashak bezalakoak” bildu ditu Mariskalek; “horiek lotzea ez da erraza, baina lortzen denean oso aberasgarria da”, erantsi zuen. Gaiei dagokionez, “askotarikoak, amodioa, oinazea, itsasoa askotan, eta kritika soziala lerro artean”, horiek dira irakurleak hondarribiarraren lanean aurkituko dituenak. “Poema kaleidoskopikoak dira —zuzendu zitzaien bildutakoei—, nik alde batzuk aurkitu ditut, zuek beste batzuk aurki ditzakezue”.

Elkarrizketa formatuan

Sarreraren ondoren, irakurleen aurrean bakarrik geratu ziren Bereziartua eta Mariskal. Aurrena, arrakastaren arrazoiaz galdetu zion kazetariak, baina idazleak ezin izan zion eskatutakoari erantzun: “Ez dut euskal literaturan ibilbide bat, urteak dira nire lehen eleberria atera nuenetik”. Baina Mariskalen literatura liburu formatuez harago da ezaguna, besteak beste Beti Mugan, Dut, Lisabo, eta Zura rock taldeek abestu dituztelako bere letrak. Eta asteazkenean, talde horietako musikariak eta zaleak gerturatu ziren Denda kaleko hormigoizko eraikinera.

Bildutako asko liburua irakurrita joan ziren aurkezpenera, eta eskerrak eman zizkien egileak. Onartu zuen ez dela liburu erraza, generotik hasita: “Eguneroko hizkuntzatik gehien urruntzen den genero literarioa da. Esfortzua eskatzen du, eta txalotzen ditut irakurleak, liburu honek aktibo izatera behartzen zaituelako”.

Kultur Etxeko 103 aretoa lepo bete zen Mariskalen aurkezpenerako

Ahul hasi zen, baina gustura antzematen zitzaion. Gaixotasunak ez dizkio horrelako aukera askorik ematen. “Gaixotasuna eta oinazea beti ez doaz elkarrekin, baina oinazea dagoenean ez da besterik existitzen. Oso esperientzia bitala da, lan handia egin beharra dago”. Baina berak lan egiteko prest dagoela ziurtatu zuen, eta bere hizketaldian baikor azaldu zen uneoro: “Bizitza aurreraka egiten da, horrela ulertzen dut nik”.

Azaldu zuenez, bere asmoa ez zen ezer argitaratzea, idaztea baizik, eta emaitza “sorpresa polita” izan dela iritzi zuen: “Duela gutxi horrelako lan xume bat egitea pentsaezina zen niretzat”. Idatzitakoa konpartitzeko modukoa zela ikusi zuenean, argitara eramatea erabaki zuen: “Nire barruarekin oso exijentea naiz, ez nago prest edozer gauza argitaratzeko. Baina merezi zuela uste dut”.

Askotariko poemak bildu ditu Mariskalek Azken zakatzak liburuan, eta formatu desberdinekoak. “Erregistroa aldatzeak bizitasuna ematen dio. Dena bilatuta dago, kontzienteki egina. Poesia lan sakona da, eguneroko pragmatismo linguistikotik harago zure izpiritua beste toki batean kokatzen duzu”. Erronka gisa ulertzen du Mariskalek poesia, “hitzekin jolastea gustatzen zait, talka eragiteko”.

Askotariko gaiak ere jorratu ditu Martxel Mariskalek Azken zakatzak poesia liburuan, eta denetarik izan zuen hizpide asteazkenean Hondarribiko Kultur Etxean Bereziartuak gidaturiko hizketaldian. Idazleak ahulduta hasi zuen jarioa, baina haziz joan zen, eta indartsu bukatu. Amaieran, liburua argitaratu ondoren idatzitako bi bertso errezitatu zituen, barrutik hustu arte, entzuleak hunkitzeraino.

Literatura munduan lehen murgilaldiak egiten zituenean bezala bukatu zuen Martxel Mariskalek Blagan Euskara Elkarteak antolaturiko liburu aurkezpena, bere hitzak musikaz jantziz. Literaturan ibilbiderik ez duela dio Hondarribiko poetak, baina badu ibilbidea, hori bai, besteenen desberdina. Isilik egon eta gero, itzuli da rock poeta, segi dezala aurrerantz egiten.


Bi begirale behar dituzte udako aisialdi programarako

Aurten ere 3 eta 6 urte bitarteko umeei aisialdi programa eskainiko zaie ekainaren 26tik uztailaren 28ra bitartean. Horretarako bi begirale behar ditu Elgetako Udalak. Lana izango da aisialdi programa diseinatu eta hori betetzea.

Lanerako profila:

Aisialdiko begirale titulua izatea edota aisialdiko programetan lana egina izatea.

edo

Irakasle ikasketak eginda edota egiten egotea.

Eskaerak:

Informazioa / Izena emateko: Elgetako Udal Kirol Zerbitzuan 943 76 80 22 - Oskar

Izena emateko epea: ekainak 15, osteguna.

Oharra: interesatuek, jarduerak eta horien antolaketaren gaineko programa bat aurkeztu beharko dute.


Hondarribiako IMAGO 4 taldea ezagutu dugu 'B Aldea'n

'Japanska & Svenska' lana aurkeztera hurbildu da taldeko Mikel Azkona.

Hondarribiatik datorkigu IMAGO 4 taldea. Mikel Azkona eta David Martinez bikoa ezkutatzen da izen horren pean eta Japanska & Svenska lana atera dute: ''Miresten ditugun bi kultura dira euren ezaugarri eta kontraesanekin'', dio Mikelek.

Psilocybe Elkarteko kide dira eta Psilocybina zigilupean kaleratu dute diskoa. Hori bai: albuma online formatuan besterik ez da eskainiko: Bandcamp, iTunes, Spotify eta antzekoetan.

2007 eta 2009 urte bitartean osatutako 5 abesti biltzen ditu lanak eta erabat instrumentalak dira: ''Interesatzen zaigun zati bat hartu eta bere barruan duen intentsitatearekin amaieraraino ustiatzen saiatzen gara, oso leunetik oso indartsura edo alderantziz. Batzuetan nahikoa zaigu horietako pasarte bat kantua osatzeko eta beste batzuetan horietako asko behar ditugu baterako, musika klasikoan gerta daitekeen moduan''.

Zuzenekoei dagokionez, 2013rako kontzerturen bat edo beste ematea aurreikusten dute eta horretarako Carlos, taldekide ohia, batuko zaie.


Ipuin maratoia egin dute Antzuolan

xx


Burutaran: "Alokairu kontratu batzuk 15 urtez berritu dira, familien egoera aztertu gabe"

Ricardo Burutaran, Hirigintza zinegotzia. (Argazkia: Agurtzane Altuna)

Donostiako Udalak etxebizitza publikoen alokairu kontratuak berrikusteko prozesuaren lehen emaitzak eman ditu. Etxegintzak bideratzen du prozesua, eta gaur goizeko kontseiluaren ondoren eman ditu datuak Ricardo Burutaran, Hirigintza zinegotziak.

Etxebizitza publiko guztiak berraztertzeak luze joko duela adierazi du zinegotziak. Dena dela, zeregin hau ezinbestekoa dela esan du, “etxebizitza publikoak berrantolatu eta benetako beharra daukaten herritarrei eskaintzeko”.

Errotaburuko Lasarte plaza eta Serapio Mujikako etxebizitzak ikuskatu dituzte, eta kontrol kanpaina abiatu bezain laster zazpi familiak euren borondatez etxeko giltzak eman dituztela jakinarazi du Burutaranek; horietako familia batek udarako etxebizitza moduan erabiltzen zuen alokairuzko etxebizitza publikoa.

Etxebizitza publikoak diren heinean, maizterrek baldintza batzuk bete behar dituztela esan du Hirigintza zinegotziak, eta ezaugarri horien bilakaera ere kontrolatu behar dela nabarmendu du. Burutaranen arabera, “alokairuzko kontratu batzuk 15 urtez berritu dira maizterren egoera aztertu gabe, eta hori ez da posible”. Hortaz, prozesu honen bitartez, familia unitateen egoera aldatzen den moduan aldatuko da ordaindu beharreko errenta ere. Alokairuzko kontratuak bost urtekoak badira ere, udal gobernuak azterketa hau urtero egitea proposatu du. Hala, momentu jakin batean diru sarrera gutxiago dituen familia batek errenta baxuagoa ordainduko du, eta diru sarrerak handitu zaizkion familiak, berriz, egoera berrira egokitu beharko du alokairua. “Gutxiago daukanak gutxiago ordaintzea da helburua, eta gehiago daukanak gehiago”, esan du Burutaranek.

Diru sarrerena da hain zuzen ere, Etxegintzak abian jarri duen prozesu honetan aztertzen den baldintzetako bat. Alokairuzko bi etxebizitza mota daude: etxebizitza sozialak (familia unitateak urteko 25.000 euro baino gutxiago jasotzen duenean), eta babes ofizialekoak (urteko 39.000 euro baino gutxiago). Etxebizitza sozial batean egon eta diru sarrerak bi zifren artekoak badira, familiari etxebizitzan geratzeko aukera emango diete, baina errenta egokituta. Izan ere, “helburua ez da etekinak ateratzea, edo herritarren artean ezinegona sortzea, egoera beharretara egokitzea baizik”, esan du Burutaranek.

Lehen datuen arabera, alokairuzko etxebizitza batean egoteko baldintzak betetzen ez zituzten familien arrazoi nagusia diru sarrerak behar baino handiagoak izatea da. Burutaranek adibide bat jarri du: etxebizitza sozial batean bizi zen Lasarte plazako familia batek 93.000 euroko diru sarrerak zituen urtean.

Gehien betetzen ez den beste baldintza jabetzarena da. Alokairuzko etxebizitza publiko bat edukitzeko derrigorrezkoa da bestelako etxebizitzarik ez edukitzea jabetzan, eta izatekotan ezin du %50ekoa baina handiagoa izan, edo 75.000 eurokoa baina balio handiagoa izan.

Lehen datuak

Berrazterketen lehen fase honetan Errotaburuko Lasarte plazako etxebizitzak eta Serapio Mujikakoak aztertu dituzte; 200tik gora.

Lehen datuen arabera, 36 familia unitateren egoera ekonomikoa hobetu egin da, beraz, alokairuaren prezioa igo egin zaie. Beste 27 familia, berriz, egoera okerragoan daude, beraz, alokairu jaitsi egingo zaie.

Bestalde, 15 familia unitatea topatu dituzte, beste jabetza bat zutenak, horietako batzuk hirian bertan. Burutaranek argitu duenez, jabetza beti beste etxebizitza batena izan behar du, jarduera ekonomikoetarako lokalak, trastelekuak…ez dira kontuan hartzen. Alor honetan beste bost familien kasuak ere aztertzen ari dira.

Diru sarrerei dagokionez, zazpi kasutan gehienezko 39.000 euroko muga gainditzen dute, beraz, familia uunitate horiek etxebizitza publiko bat izateko beharrik ez dutela ondorioztatu dute.

Azkenik, lau kasutan ez-ordainketak gertatzen ari dira. Hauetako bitan gainera, beste etxebizitza baten jabetza daukate eta hirugarren batean etxeko logelak alokatzen dituzte. Laugarrenari dagokionez, bertan bizi den pertsonak ez du inongo ordainketarik negoziatu nahi. Burutaranek adierazi duenez, azken honen kasua berezia da, eta Ongizate Zerbitzuarekin batera, akordio batera iristeko itxaropena daukate.

Hirigintza zinegotziaren arabera, prozesu honen bidez, batetik, alokairuzko etxebizitza publiko guztien egoera eguneratu nahi dute, eta bestetik, etorkizunean halako egoerak errepikatzea ekidin nahi dute; “herritarrek jakin dezatela, etxebizitza publikoak benetan behar dituztenentzak direla, eta egoera gertutik aztertuko dugula gainera”.


Zientzialariek 'E. Coli' bakterioaren genoma identifikatu dute

Bakterio hilgarria berria dela ohartarazi du Munduko Osasun Erakundeak. Gaur arte, 17 pertsona hil dira Alemania bakterio horren erruz eta dagoeneko 1.500dik gora dira kutsatuta daudenak.

Eppendorf Hanburgoko klinika unibertsitariotik jakinarazi dutenez, bakterioaren barietate arruntenaren "ahaide txikia" da agentea.

Genoman, Holger Rohde irakaslearen hitzetan, bakterioaren agente ezagunak aurkitu dituzte, baita orain arte erabat ezezagunak ziren beste batzuk ere.

Elementu horiek bat egitearen ondorioz bakterio oso agresiboa sortu da, hesteetan ohi baino denbora gehiago egoten dena. Ondorioz, kalte handiagoa egiten du eta askoz denbora gehiago behar da sintomak arintzeko; heriotza ere eragin dezake.

Halaber, zientzialari horien arabera, genoma identifikatu izanak ez du berehala ekarriko bakterioak eragindako osasun krisiaren konponbidea. Izan ere, baliteke hainbat aste behar izatea emaitzak interpretatzeko.

Bakterio hilgarri berria

Munduko Osasun Erakundeak jakitera eman duenez, Alemania jotzen ari den bakterio hilgarria, E. Coli, andui berri bat da, orain arte ez zuten haren berri.

Aipatu erakundeak egindako ikerketek agerian uzten omen dute andui berri hori bi E. Col bakterioren mutazioa dela, eta horietako batek gene hilgarriak dituela.

Pajin: "Gobernuak arduraz eta zorroztasunez jokatu du"

Osasun ministroaren esanetan, Gobernuak ez-ohiko batzarra eskatuko du Bruselan, Espainiako nekazariei "eragindako kalte handiaren ostean” kalte-ordainak ematea eskatzeko.

Halaber, Espainiako produktuen alde egitea eta balioa ematea eskatuko dute bilera horretan; horrez gain, alerta sistemako protokoloa aztertzeko eskatuko dute, hobetzeko.


Martija trofeoa, hirugarrenez

Jose Martijaren omenez larunbat honetan jokatuko dute futbol txapelketa, hirugarrenez. Benjaminak goiz eta arratsaldez arituko dira Michelingo zelaian. Hamabi talde izango dira denera, hiru multzotan banatuta. Finalak arratsaldean izango dira. Aurretik frontoian bazkalduko dute, 13:00etan. 18:45ean izango da sari banaketa. Talde ugari gonbidatu dituzte, besteak beste, Antiguoko, Eibar eta Beti Ona. Texas eta Sasoeta izango dira Lasarte-Oriako ordezkariak.


Hondartzarik ederrenak, gaurko 'Tu Playa Favorita' saioan

Africa Baetak gidatzen duen saioak orain arte ikusi ditugun pertsonaia ezagunen hondartzarik gustukoenen irudirik onenak bilduko ditu aste honetan.

Gaurko 'Tu Playa Favorita' saioak Euskal Herriko hondartzarik ikusgarrienak gertutik ezagutzeko aukera eskainiko du. Africa Baetak gidatuta, euskal kultura, gizarte edo kirol arloko pertsonaia ezagunek euren hondartzarik gustukoenak aurkeztuko dituzte.Hainbat pertsonaia ezagunek parte hartuko dute ostiraleko saioan: Maribel Salas, Mikel Goñi, Elena Ibarbia, Efren Vazquez, Juanito Oiarzabal, Sara Gandara, Asier Hormaza, Kepa Junkera, Alex Txikon, Silvia Intxaurrondo, Andoni Cedrún, Roberto Laiseka, Begoña Maestre, Peio Ruiz Cabestany eta La Otxoa. Gure geografiako hondartzarik ederrenak erakusteaz gain, hondartza bakoitzaren atzean dauden istorioak kontatuko dituzte saioan. 'Tu Playa Favorita' gaur gauean izango da ikusgai, 22:15etik aurrera, ETB2n.


Boxeo gaua etzi, Paco Bueno Boxeo Taldearen eskutik

Boxeo gauaren aurkezpena

Paco Bueno Boxeo taldeak antolatuta, boxeo gaua egingo dute etzi Beraungo frontoian. Alfonso Gonzalez Zamoritak zehaztu ditu ekitaldiaren nondik norakoak gaur goizean udalean egin duten agerraldian.”Beste urte betez boxeo gaua antolatu dugu eta gustura gainera, geroz eta ikusle gehiago hurbiltzen delako. Hori gure taldean dauden boxeolarien maila onari esker da, zalantzarik gabe” azaldu du Paco Bueno gimnasioko arduradunak. Etziko boxeo gauean Pako Bueno Boxeo taldeko Yuri Pompilio boxeolari profesionala; Nikolay Zabolotski eta Juanjo Sanz neo profesionalak; eta, Jon Nagore, Xebas Latigo Perez, Fernando Suarez eta Rafa Camilo amateurrak Zaragoza (Espainia) eta Valentziako (Herrialde Katalanak) boxeolarien aurka ariko dira etzi ring gainean 22:30etik aurrera.

Pako Bueno Boxeo Taldeak “kirol hori sustatzeko egiten ari den lana” nabarmendu Kirol Patronatuko presidente den Jose Manuel Ferradasek. Halaber herritarrei boxeo gaua ikustera joateko gonbitea egin die “ikusleek gozatzen duten bitartean kirolari hauek merezi duten babesa erakusteko modua baita halakoetan parte hartzea”.

Herritarren babesa

Boxeo gaua aurkezteko egin duten agerraldian izan dira Yuri Pompilio, Nikolay Zabolotsky eta Fernando Suarez Paco Buenoko boxeolariak. Ponpiliok taldeko kide guztiek egiten duten lan handia nabarmendu du “ongi prestatuta ez bazaude ring gainean gaizki pasatzen duzulako”. Bestalde jendearen aldetik “babes handiagoa” jasotzea gustatuko litzaiekela esan du Pompiliok: “askok kartelak kalean ikusita kanpokoak garela pentsatzen dute, baina ni txikitan etorri nintzen bertara bizitzera eta euskalduna naiz, herri honetakoa sentitzen naiz. Beste nazionalitateak izan ditzakegu, ez garelako hemen jaio, baina gero, bertan hazi gara eta bertakoak, euskaldunak sentitzen gara”.

Zabolotskyk hilaren 22an egingo du debuta profesional mailan eta Fernando Suarez berriz, urte amaiera edo datorren urte hasieran pasako da maila horretara. Guztira, “bost boxeolari profesional ditugu” zehaztu du Zamoritak.

Juan Manuel Kortajarena Gizpuzkoako Federazioko lehendakariordea, agertokiaz aritu da: “areto handiak 2.000 ikusle joango badira ongi daude, baina larunbateko saioan 300 bat lagun bilduko gara eta horretarako egokiagoa da Beraungo frontoia”.

Etziko boxeo gauerako sarrerak Paco Bueno gimnasioan eros ditzakete interesadunek aldez aurretik. Aulkietan ikusteko sarrerak 15 euroan salduko dituzte, orokorrak 10 euroan eta haurrenak 5 euroan.


Osasunak garaipena lortuta agurtu du urtea

Talde gorritxoak 1-3 irabazi dio Numantziari Pajaritosen eta 2015. urtea igoerako playoff postuetan bukatu du.

Osasunak 1-3 irabazi dio Numantziari Pajaritosen eta talde gorritxoak igoerako playoff postuetan agurtuko du 2015. urtea. Azken jardunaldietako bolada txarrari amaiera ematea lortu du talde nafarrak.

Numantzia hobeto zelairatu da, baina ez da abagune argirik sortzeko gai izan. Gorritxoek ere ez dute abagune bakar bat sortu lehen 45 minutuetan. Lehen zatiko abagune argiena Numantziak izan du. Miguel Flañok penaltia egin dio Marc Mateuri, Oscar Diazek egin du jaurtiketa eta Nauzet Perez atezainak baloia desbideratzea lortu du Soriako taldearen gola eragotziz.

Bigarren zatiaren hasieran etorri da Osasunaren lehen gola. Gorritxoek partida guztian zehar izan duten lehen abagunean, 50. minutuan, Maikelek 0-1ekoa sartu du Ninoren erdiraketa bikain errematatuta. Gola sartu ostean Osasunak lasaiago jokatu du. Numantzia berdinketaren bila joan da, eta Osasunak lan egin behar izan du defentsan. Etxeko taldea ez da gola sartzeko gai izan, eta Unai Garciak 0-2koa sartu du korner baten ondorioz, 76. minutuan.

0-2koarekin Osasunak partida erabakita utzi duela ematen iza du, baina Numantziak 1-2koa sartu du Natalioren bitartez, 82. minutuan. Azken hamar minutuetan, gorritxoek gogotik sufritu dute, baina 92. minutuan norgehiagoka guztiz erabakita utzi dute Puckok kontraeraso baten ostean sartutako golari esker (1-3).

Fitxa teknikoa:

1 - Numantzia: Munir; Unai Medina, Orfila, Regalón (Alegria, 60. min), Ripa; Pedraza, Gaztañaga; David Concha (Poquet, 80. min), Marc Mateu, Pablo Valcarce (Nacho, 73. min); Oscar Diaz.

3 - Osasuna: Nauzet Perez; Loties (Redrado, 46. min), Miguel Flaño, David Garcia, Unai Garcia, Javier Flaño; Mesa (Kodro, 74. min), Merino, Jose Garcia (Berenguer, 66. min), Pucko eta Nino.

Golak: 50. min, 0-1: Maikel. 76. min, 0-2: Unai Garcia. 82. min, 1-2: Natalio. 92. min, 1-3: Pucko.

Epailea: Areces Franco.


Disidentzia sexuala baliatuko duen gazte mugimendua aurkeztuko dute urtarrilaren 31n

Sexu askapenerako talde berria da. Gizartea sistemak ezarritako "gorputz, sexualitate eta identitateen kontroletik" askatzeko mugimendu politikoa aurkeztuko dute, urtarrilaren 31n Bergaran (Kartzela zaharra, 17:00). Bi urteko eztabaida-prozesuaren ostean Sexu Askapenerako Gazte Mugimendua zertan den azalduko dute kideek. Gauean, bertan, jaialdia egingo dute, musikarekin eta ikuskizunekin.

Aurkezpen oharrean esplikatzen dutenez, homosexualen bizi-kalitatea hobetzeko nahiaz harago, antolakunde berriak "gizarte osoaren askapen prozesua" bultzatu gura du, "heteropatriarkatuaren kontrako borrokan proiektu politiko ausarta garatzearen beharra" ikusita. Taldeko kideek azaltzen dutenez, "sistemak, gainontzeko guztiak kontrolatzeko, gure sexualitate, gorpuz eta identitateak kontrolatu behar du lehenik eta behin" eta, horren aurrean, proposamen politikoa garatu dute askapenerako, bi urte iraun duen eztabaidatze prozesuaren ondorio gisa.

Aurkezpenaren ostean Kartzela Zaharrean bertan jaia egingo dute. La Tia Carmen, Postop eta Euskabaret ikuskizunak eta DJak egongo dira.


Elkarrizketarako deia egin dute Gernikako Akordioko sinatzaileek

Guztion gustuko konponbidea aurkitzea izango dela zailena adierazi dute eragileek, eta egin beharreko bide luzea nabarmenduHerritar guztien partaidetza aldarrikatu dute hasi berri dugun aro berrian

ETAren behin betiko jardun armatuaren amaierak ilusioz betetako etapa berri bat ireki duela adierazi dute atzoko manifestazioan parte hartu zuten alderdi eta eragileek. Hemendik aurrerako bidea, dena den, luzea eta konplexua izango dela gogoratu dute. Ondo lotutako korapiloak legez, askatzen zaila. Denon artean, baina, arazoari irtenbidea bilatu behar zaiola eta horretarako giltza herriak duela nabarmendu dute.

MARIBI UGARTEBURU

Ezker Abertzalea

«Konponbide demokratikoa behar dugu, galtzailerik gabekoa»

«Euskal Herriak konponbidea nahi du, horregatik bildu gara hemen, herritarrak izan behar direlako irekita dagoen aro politiko berri honetan protagonista. Prozesu demokratikoaren motorra eta bermea edo garantia. Konponbidea esaten dugunean, konponbide horrek integrala behar du izan, gatazkaren ondorioak eta zergatiak konpontzera jo behar dugulako. Zergatiak, nazio izaeraren ukazioa gainditu eta eskubide guztien aitortza eta errespetua lortu. Konponbide integrala, beraz, konponbide demokratikoa, guztientzako eskubide zibil eta politikoen errespetua ekarriko duena, galtzailerik gabekoa, egoera berri bat erdiesteko non guztiok izango garen irabazle garaile eta elkarrizketa erabiliko duena tresna bakar gisa. Elkarrizketa hori eragiteko, eta baita ere konponbide guztizko demokraziara eramango gaituen jokaleku hori erdiesteko herritarrak izango dira, gure ustez, konpromisoa hartu behar dutenak beraiek direlako ate hori zabaltzeko giltza».

DANI MAEZTU

Aralar

«Heldu da amesten genuen bortizkeriarik gabeko une historikoa»

«Uste dugu badela momentua lehenengo eta behin Gernikako Akordioan eta ondoren Aieteko ebazpenean markatutako ibilbide horri ekiteko, bakea eta normalizazio politikoa lortzera bidean. Amesten genuen bortizkeria gabeko une historikoa heldu da. Uste dugu badela momentua elkarrizketarako, honela biktima guztiei zor zaien errekonozimendua eta kalte ordaina emateko. Elkarrizketaren garrantzia azpimarratu nahi dugu, baita presoei dagozkien eskubideak bermatu ahal izateko, eta elkarrizketa hemen muinean dagoen gatazka politikoari heltzeko. Elkarrizketa eragile politiko guztien artean, noski, baina elkarrizketa horretan gizarteak esateko daukana entzun behar dugu. Gizartea protagonista izan da ETAri eskatzerako orduan behin betirako armak uztea, eta gizartea izan behar da protagonista momentu honetan zabaltzen ari den konponbide garai honetan».

PELLO URIZAR

EA

«Prozesua luzea izango da, konfiantza irabazi behar delako»

«Gaurko eguna ETAren adierazpenaren aurretik egindako deialdi bat zen. Argi dagoena da ETAren adierazpenarekin pauso garrantzitsu bat eman dela. Astelehenean Bake Konferentzian agertu zen bezala, ezinbestekoa uste genuen aurrera pauso bat eta erabaki bat, baina hau ez da bukatu. Oraindik ere prozesua luzea izango da. Bertan egondakoak, beste prozesu baten esperientzia dutenak komentatu ziguten bezala, oraindik ere luzea da bidea, oraindik ere konfiantza irabazi behar da, oraindik ere lan asko egiteko dago, eta argi daukaguna da gaur hemen elkartu garen milaka eta milaka pertsonak bat egiten dugula egin behar den bide horrekin, azkenean egoera normalizatu oso batera eramateko gure gizartea».

OSKAR MATUTE

Alternatiba

«Herritarrek dute Euskal Herrian izango den aldaketaren giltza»

«Joan den ostegunean ETAk behin betiko su etena iragarri ostean, herritarrek hitz egiteko unea iritsi da. Herritarrek dute herri honetan emango den aldaketaren giltza, demokrazian oinarritu behar dena eta goitik behera astinduko dituena arlo politiko zein sozialak. Euskal Herriko herritarren egin beharra izango da hemendik aurrera giza eskubide, zibil eta politikoen defentsa eta berreskuratzea egitea. Prozesu honek bukaera on bat izan dezan ezinbestekoa da, beraz, herritarren parte-hartze aktiboa. Bake prozesua eta konponbide demokratikoa errealitate bihurtu daitezen, gure artean sortu diren gatazkak bideratzeko. Euskal Herriak hartu behar du hitza, herritarrek dagokien boterea eskuratzeko unea heldu da, inguruan indarkeriak sortu dituen korapiloak askatzeko».

AINHOA ETXAIDE

LAB

«Deialdi argi bat da esateko prozesu hau ez dugula utziko alferrik galtzen»BIZENA

«Gaurko egunari berebiziko garrantzia ematen diogu, hasieratik esan dugulako egoera berri bat sortu bada ez dela izan ekimen isolatu bategatik baizik eta asko garelako prozesu honetan sinetsi dugunak, konpromisoak hartu ditugunak eta prozesu hau aurrera ateratzeko gure ekarpena egin dugunak. Prozesu honen motorrik nagusiena herria da, eta gaur herritarrak kalera ateratzea da deialdi argi bat prozesu hau alferrik galtzen utziko ez dugula esateko. Jarrera berriak behar dituen momentua bizi dugu, jarrera horiek behartu behar dira, eta herritarrek argi daukate gobernuak mugitu egin behar direla, eragile guztiak mugitu egin behar direla eta kalean bagaude mugituko ditugula. Gure etorkizunaren jabe egiteko erabakia hartuta dugula adierazteko eguna da, eta horren kontra egiten duen oro herri baten kontra jarriko da».

MERTXE COLINA

AB

«Nahi nuke pentsatu Frantziak eta Espainiak ere komunikatua igorriko dutela»IZENA ETA

«Nahi nuke txalotu ETAk egin duen urratsa. Espero genuen pauso hori prozesua aurrera eramateko, baina esan ere gatazka ez dela ETArekin hasi eta ETAren bukaerarekin amaitzen. Oroitarazi biktimak aipatzen direla asko, eta normal den bezala niri momentuan lehenik burura etortzen zaizkidan biktimak dira Joseba Arregi, Mikel Zabalza, Joxi eta Joxean, Argala, Oihane Errazkin eta iparraldeari lotuta GALek eraildako 27 pertsonak. Nahi nuke ere esperantzarekin begiratu eta pentsatu ETAk egin duen komunikatuaren antzekoa estatu frantsesak eta espainolak ere igorriko dutela».

RICARDO ORTEGA

Eraiki

«Normalizazio politikoan aurrera egiteko eskaera plurala hemen ikusten da»

«Aurreikusita zegoen bakea eta normalizazioaren eskaera gizarteratzeko etorri naiz hona. Izan dugun berriarekin, gaurkoa izan daiteke leherketa bat. Normalizazio politikoan aurrera egiteko eskaera plurala hemen ikusten da».

PAUL BILBAO

Kontseilua

«Hizkuntzaren gatazka gainditu gabe, ez dago normalizazio politikorik»

«Egun garrantzitsua da Euskal Herrian, eszenatoki berri bat zabaldu zaigu. Normalizazio politikorako bidea jorratzen hasi behar dugu, eta gure ustez, hizkuntzaren gatazka jarri behar dugu erdigunean. Arrazoi horregatik nago gaur Bilbon. Hizkuntzaren gatazka ere badago, gatazka hori da Euskal Herrian eman den gatazkaren ondorioetako bat. Beraz, guk ez dugu ulertzen normalizazio politikoa emango denik benetan hizkuntzaren gatazka gainditzen ez den bitartean».

XABIER MIKEL ERREKONDO

Amaiur

«Helburua gure eskuetan dago, euskaldunon eskuetan. Batera jotzea da bidea»

«Euskal gizartea hemen da, eta, nik uste dut, adierazten duela euskal gizarteak aurrera egin nahi duela. Aurrera egin nahi du eta aukera ireki baino ez da egin. Orain arteko ibilbidetik lana besterik ez da geratzen, eta, nik uste dut, helburua gure eskuetan dagoela, euskaldunon eskuetan. Batera jotzea da bidea».

JONE GOIRIZELAIA

Ezker abertzalea

«Prozesu honen guztiaren bermea eta motorra izan behar dugu»

«Gaurko egunaren garrantzia, gainera ikusten da jende piloa dagoelako, garrantzitsua da gu geu, gizartea orokorrean, izan behar garelako prozesu honen guztiaren bermea eta motorra. Eta, orduan, gu geu giltza gara, momentu honetan, egoera honetan eta zabaltzen diren espektatibak bakoitzak nahi duena lortzeko. Guk geuk, gure kasuan, independentzia nahi dugu. Uste dut gaur hori dela azpimarratu behar dena».

RAMON LABAIEN

Sustatzailea

«Uste dut problemaren fase zailean orain sartzen garela»

«Hemen gaudela. Hori da garrantzitsua. Hemen gaudela ia abertzale guztiok. Zenbaitzuk falta dira, baina, tira, zer egingo diogu ba! Eta, gauzak mugitu egin behar dira, zeren, benetan, uste dut arazoaren fase zailean orain sartzen garela. Nik uste dut baikortasun gehiegi dabilela gure artean. Baina, oraindik, gauza larriak ikusiko ditugu».

JON MAIA

Bertsolaria

«Nabaritzen da presoen aferari heltzeko behar bat. Gehiengo sozial bat eraiki behar dugu»

«Hemen gaude esperantza. Hemen gaude irribarrea. Euskal Herriaren irribarrea da gaur Bilbon ikusten ari garena, eta, zein paradoxa den nola ikusten dugun telebistan bertsio ofizialean zeintzuk diren garaileak eta zeintzuk galtzaileak, eta ikusten dituzu garaileak zein mingostasunekin hitz egiten duten eta zein aurpegi tristeak dituzten, eta gu, ofizialki galtzaileak garenak, zein irriabarrearekin gauden. Hori da hemen ikusten ari garena. Euskal Herriaren irribarrea, esperantza. Hau da olatu handi baten hasiera, gauza askoren gainetik pasako dena eta herri hau eramango duena erabakitzeko eskubideraino. Hemen dago Euskal Herriaren gehiengo soziala, hemen dago positibotasuna, hemen dago eraikitzeko gogoa, eta hemen dago herri baten indarra. Hori da hemen sentitzen duguna. Eta, gero, zalantzarik gabe, nabaritzen dena da presoen aferari heltzeko behar bat. Hori da etorri behar dena orain, eta horren bueltan eraiki behar dugu gehiengo sozial bat».

XABIER AMURIZA

Bertsolaria

«Hemen zerbait gehiago dago itxaropen hutsa baino. Egin egin beharko da»

«Itzela, ikaragarria, ederra da hau. Non hasten den eta non amaitzen den ere ez da ikusten. Beno, hemen ikusten da entusiasmo handia dagoela, itxaropen handia dagoela, eta oso alaitsu eta kementsu dagoela jendea. Hemendik aurrera ikusi egin beharko dugu, baina bide asko irekitzen dira, eta bidea hemen dago. Gaur, lehen konturatu naiz, jende gaztea ikusten dela asko. Azkenaldian jende gazte gutxiago ikusi izan da, baina gaur, adineko jendea eta antzinako jendea badago. Jende gazte asko ikusten da, eta niretzako hau hunkigarria da. Hemendik aurrerakoa, ikusiko dugu. Itxaropen sendoa dago; ez soilik itxaropen amestua. Hemen zerbait gehiago dago itxaropen hutsa baino. Eta, hemendik aurrera, egin egin beharko da».


Delituek % 4,85 egin dute behera EAEn

Juan Calparsoro Euskadiko fiskal nagusiak gaur aurkeztu du fiskaltzaren 2010eko txostena eta oro har behera delitu guztiek egin badute ere, gehien ondarearen aurkakoek egin dute, % 10 alegia.

Iaz Euskadin erregistratutako delituek % 4,85 egin zuten behera 2009ko datuekin alderatuz gero; bereziki nabarmena izan da ondarearen aurkako delituek izan duten jaitsiera, % 10ekoa hain zuzen ere.

Juan Calparsoro Euskadiko fiskal nagusiak gaur goizean Bilbon prentsaren aurrean aurkeztu du 2010eko fiskaltzaren memoria eta eguerdian Arantza Quiroga Legebiltzarreko presidenteari eman dio.

2010ean 133.183 dilijentzia penal erregistratu ziren Euskal Autonomia Erkidegoan; 2009an, berriz, 139.971. Lurraldeka aztertuta, % 7,7 egin dute behera delituek Bizkaian, % 2,97 Gipuzkoan eta Araban, berriz, gora egin dute % 1,8.

Calparsorok azpimarratu du ondarearen aurkako delituek nabarmen egin dutela behera eta hori ezohikoa dela krisi egoera batean. Bestalde, haur pornografia kasuek, sare sozialen bitartez egindako mehatxuek eta interneteko iruzurrek gora egin dutela esan du Euskadiko fiskal nagusiak.

Edozein kasutan, 2010eko fiskaltzaren memoriaren aurkezpenean gogorarazi dute iaz EAEko fiskaltzek martxan jarri zituztela berrogeita hamarreko eta laurogeiko hamarkaden artean ustez lapurtutako haur jaio berrien salaketa tramiteak. Horietan "Euskadi estatuko gailurrean dago", esan du Calparsorok; Gipuzkoan 108 salaketa daude haurrak bahitzeagatik, 36 Bizkaian eta 20 inguru Araban.


Errioguardan afaria, sagardotan bustita

Egin Zotz! kanpainaren barruan, afari maridatua egingo da ostegun honetan, hilak 15, Errioguarda jatetxean, Euskal Sagardoarekin. Erreserbak telefonoz egin behar dira: 943 33 02 91.

Euskal Sagardoa Jatorri Deiturako sagardo desberdinak eta Errioguarda jatetxeak okasiorako prestatu dituen platerak dastatu ahal izango dira, sagardoaren eta produktuen inguruko azalpenak entzutearekin batera.

Menua, 26 eurotan hau izango da: piper eta bakailao brandada tosta, arroza onddoekin, arraina, txahal masailak saltsan patata purearekin, postrea, kafea, eta Euskal Sagardo desberdinak. Afaria, 20:30etan hasiko da.


Errotazaina

Errotan aritzen den Mari Jexux Petrikorenak segituko du errotazain lanean. Urtarrilean atera zen lan hori betetzeko lehiaketa eta bera izan zen puntuaziorik altuena lortu zuena, hamar bat lagunen artean. Nafarroako Gobernuak ematen du laguntza errotarako langilea hartzeko.


Josetxu Piperrak taldearen abesti baten aurkako salaketa jarri du Guardia Zibilak

El Dromedario Records disko etxeak erretiratu egin du abestia. Espainiako segurtasun indarren arabera, "iraingarria" da O.V.N.I. abestia.

"Badira izaki batzuk katalogatzen ez dakidanak/ eta uniformatuta datoz, hiltzeko lizentziarekin/ segadak egiten dituzte eta binaka datoz/ Espainian bakarrik bizi dira, jainkoaren pare bizi direlako".

Horrela hasten da Josetxu Piperrak & The River Rock Band taldearen O.V.N.I. abestia, El Dromedario Records disko etxeak erretiratu duena.

Erabakia Guardia Zibilaren salaketa baten ondotik etorri da. Hark auzitara jo du abestia "iraingarria" dela iritzita, eta, Barañaingo bake epaitegiko auzi saioaren ostean, disko etxeak onartu egin du abestia sareetatik erretiratzea eta diskoa saltzeari uztea.

Auzi saiora ez dira azaldu taldeko kideak, eta, beraz, Guardia Zibilaren Justizia Elkarteak haien kontrako salaketa jarriko du.


Ostiraleko 'Faktoria'n, homosexualen ezkontzak hizpide

Homosexualen arteko lehen ezkontzak ospatuko dira bihar Ipar Euskal Herrian.

Goizeko 10etan gaiaz arituko gara sexu bereko bikotekidearekin ezkonduta dauden lagunekin eta Luzien Delgue Armendarizko auzapezarekin.

11etan bestalde, gin tonikez arituko gara. Edari arrakatstasua da eta zergatik jakin nahi dugu. Manu Iturregi eta Joseba Lopetegi ostalariei galdetuko diegu.

Eta 11.30etan Irati Anda eta Zuhaitz Gurrutxagarekin tertulia izango dugu.


Bihar jokatuko dituzte Abuztuaren 31ko Txapelketako finalak

Behin Aste Nagusiko Pilota Txapelketa bukatuta, Abuztuaren 31 Txapelketaren txanda izan zen. Buruz Buruko partidak abuztuaren 22an hasi ziren jokatzen, eta bihar jokatuko dituzte finalak, Benjamin, Alebin, Haur, Kadete, Jubenil eta Senior mailetan. Trinitate Plazako frontoian izango dira partidak, 15:30ean.


Sukaldariaren ametsak

Arzak Aduriz Subijana Arbelaitz Atxa Berasategi Argiñano. Ametsa gauzatua ikusten duenaren pozaz ageri dira argazkian, Basque Culinary Center sukaldaritza goi eskola berriko sukalde estreinatu gabeko batean. Orain hogeita hamar-berrogei urte bi amets izan zituztela diote, bata euskal sukaldaritza berria mugimendua sortzea, eta bestea, sukaldaritza ikasketei unibertsitate maila ematea. Lehena azken hamarkadotan gauzatzen, eraikitzen eta indartzen joan dira, harik eta sukaldaritza euskal kulturaren eta Euskal Herriaren adierazgarri identitario kasik nagusia bilakatua arte, eta sukaldariak euskal kulturaren enbaxadore legitimoenak izendatu arte. Bigarren ametsak denbora gehiago eraman die eta asteon lortu dute sukaldaritza unibertsitatearen ateak irekitzea.

Arzak Subijana Arbelaitz Argiñano Berasategi Aduriz Atxa eta beste sukaldari entzutetsu guztien argazki horien aurretik baina ba al zen ezer. Hutsetik sortu ote dira. Euskal sukaldaritza berriaren ametsa gauzatu baino lehen, zein zen argazkia. Hauxe, ziurrenik, baldin eta inork argazkirik egin bazuen familiako albumean gordetzeko besterik ez bazen: etxekoandrea, senar eta seme-alabei jatena prestatzen. Eta etxekoandre alabei inoiz idatzi gabeko errezetak transmititzen, bere trikimailu eta sekretu eta guzti, saltsa bat nola loditu, arraia puntuan nola mahairatu, arroz-esnea nola gehiegi ez gozotu, babarrunak desegin gabe nola egosi. Ehunka, milaka urtetako jakinduria, memoria eta esperientzia euskarri huts dituena, ametatik alabetara igaroz, belaunez belaun.

Sukaldari entzutetsuek eurek ere behin eta berriro aitortzen dute. Ama, amona edota izebengandik ikasi zutela sukaldatzen. Euren arrebek ere lehenago eta hobekiago ikasiko zuten janaria prestatzen. Castillo sukaldaria baserriz baserri ibili zen errezetak jasotzen. Inork ez du emakume horien izenik ez aurpegirik ezagutzen, ez ditugu inoiz plazan ikusi, ez eta emakume horien alabak ere, ez telebistako sukaldaritza programetan, ez jardunaldietan, ez jatetxe handietako sukaldeetan, ez egunkarietan, ez Culinary Center-en ez gidari ez irakasle.

Galdera berez dator. Bi argazki horien artean zer gertatu da? Argazkian arrakastaren arrakastaz irribarrez ageri diren sukaldari horien ametsetan zergatik ez dute lekurik izan milaka urtean transmisio naturalez eta halabeharrez eta esklusiboki (beti alabei, inoiz ez semeei) sukaldaritza jakintza jaso eta pasa duten sukaldari horiek? Emakumeek?

Herri honetan guztion ama da munduko sukaldari onena. Kroketa goxoenak, marmitako zaporetsuena, bizkotxo samurrena, flanik delikatuena egiten duena. Guztiona, baita sukaldari handiena ere. Baina mamuak dira, inork ez ditu ikusi, ez behintzat sukaldetik kanpo. Onenak izanda ere, estima gutxi izan duen eta duen lanbidea da etxeko sukaldariarena, soldata xume bat ere merezi ez duena.

Zergatik geratu dira bidean? Alegia, sukalde zuloan? Zergatik ez dute osperik jaso?

Teresa del Valle antropologoak auzi honetan ere begi zolia jarri du. «Jakintzaren usurpazioa» gertatu dela dio. Etxe barruan emakumearena den sukaldaritza-jakintza etxetik kalera ateratzen denean gizonen jabego bihurtzen da, eta gizonek egiteak eta plaza publikoan egiteak bihurtzen du prestigiotsu zokoko zena.

Emakumea berariaz sakrifikatu da, ohartuta edo ohartu gabe. Estimazio gutxirekin bai behintzat. Paradoxa gero tradizionalki ukatu zaizkion eremu asko eta askotan emakumea lekua egiten aritzea, eta sukaldaritzan bere berezko lekua gal araztea. Baina ez da hori gal arazi dioten gauza bakarra etxeko sukaldean jatekoa prestatzen ziharduen gure ama, amona eta izeba hari. Bazuen beste jakintza bat ere. Euskara. Euskaraz egiten zuen sukaldean eta sukaldez eta euskaraz transmititzen zion jakinduria alabari, bere amak berari egin bezala. Euskarak sukaldaritza berriaren alorrean duen presentzia, salbuespenak salbuespen —eta badira—, apaingarri huts izatea da, ama eta amonaren irakaspenak aipatze hutsal hori bezalaxe. Sustrai usain pixka bat. On egin eta eskerrik asko pixka bat. Euskara ez da lan tresna ez da kultur tresna ez da sukalde handietako hizkuntza, eta ez da sukaldariak mutuak direlako.

Basque Culinary Centerrek zer egingo duen ikusteke dago. Ikasketa programazioan ageri dira Sukaldaritza kultura Euskal sukaldaritza Sukaldaritzaren soziologia eta historia izeneko ikasgaiak, eta, agian, horietako bateren batean hau guztia ere irakatsiko da, eta beharbada klaseak euskaraz izango dira. Igual, Culinary Centerrek euskal sukaldaritzaren inguruan eraiki den konstrukto kultural eta politiko horrek sakrifikatu dituen bi osagarriak, emakumea eta euskara, berreskuratzeko eta zor zaien lekua emateko xedea ere izatea. Izan baliteke.


Mallabiko pilota jaialdia, gaur gauean, ETB1en eta eitb.eus-en

Dario eta Elordi izango dira aurrez aurre Lau T'erdiko Promozio Txapelketako finalaurreko partidan.

Gaur, Euskal Telebistak zuzenean eskainiko du Mallabiko pilota jaialdia, gaueko 22:00etan. Hasteko, Mendizabal III - Tolosa eta Elezkano II - Irusta bikoteek jokatuko dute atariko partida. Ondoren, Dario eta Elordi izango dira aurrez aurre Lau T'ediko Promozio Txapelketako finalaurreko partidan.

Xabier Euzkitzek, Joxan Tolosak eta Xabier Anduezak egingo dute emanaldiaren kontakizuna zuzenean, ETB1en eta eitb.eus-en.


Areto futbol maratoia

Maiatz inguruan, hainbeste partiduren eta entrenamenduren ostean denboraldia ofizialki amaitzen denean, jokalariak fisikoki eta mentalki nekatuta egoten dira. Hala ere, badira hitzordu batzuk jokalari askori atsedena atzeratu arazten diotenak: areto futboleko maratoiak.

Durangaldean, ekaineko asteburuak halako txapelketez beterik egoten dira Mallabian, Berrizen, Durangon eta Zaldibarren. Areto futboleko jokalariek, futbolekoek, jokalari ohiek, areto futbol zaleek..., taldeak sortu, izena eman eta finalera heltzen badira asteburu batean bost partidu jokatu ahal dituzte. Antolakuntza askotariko elkarteen artean egiten da, klubetatik hasi eta gurasoen elkarteetaraino.

Mallabiko eta Durangoko San Faustoko torneoak tradizio eta garrantzia handiagoa duten Berrizko eta Zaldibarkoekin tartekatzen dira. Parte-hartzaile asko izaten dituzte eta zaleek bete egiten dituzte harmailak. Nahiko lukete klub askok halako ikusle kopurua ligako partiduetan.

Baina, zergatik izaten dute hainbesterainoko arrakasta? Beharbada areto futbolak bakarrik eskaintzen dituen ezaugarriek badute horretan zerikusia: esaterako, jokalariek jokoan eta baloiarekin duten etengabeko parte-hartzea. Edo, normalean han-hemenkako taldeetan sakabanatuta dauden lagunak, koadrilakoak sarritan, batzeko eta elkarrekin jokatzeko eskaintzen duten aukera. Jokalari ohientzako ere tentagarria izan daiteke. Areto futboleko maratoiek xarma berezia dute, hori da egia. Oraindik bederatzi bat hilez itxaron behar dugu berriro bueltatu aurretik, baina eutsi gogoari, etorriko dira.


Kuadrillen eguna ospatuko dute

Bihar, 10:30etik aurrera egun osoko egitaraua

Urdiaingo Gazte Asanbladak Kuadrilen Eguna antolatu du biharko. 10:30ean gaztetxean auzatea eginez hasiko dute eguna. Ondoren, gaztetxean gazte erakundearen logotipoa margotuko dute. Eguerdian, Elizazpi frontoian pilota partidak izanen dira. Hangoa despedituta, 15:00etan bazkaltzera elkartuko dira. Bazkaldu ondoren bingo musikatua izanen da eta frontoian taberna jarriko dute. Afaltzeko ogitartekoak izanen dituzte 22:00etan eta parrandak ordu txikiak arte iraunen du.


Rufi Etxeberria eta Antton Lopez ‘Kubati’ presoen auziaz mintzatuko dira Legazpin

Antton Lopez ‘Kubati’ preso ohia. // Argazkia: Berria

Legazpiko Kalera taldeak eta Iratzar fundazioak antolatuta, bihar Gatazkaren ondorioak, presoen auzia mahai ingurua egingo dute Legazpiko kultur etxeko areto nagusian, 19:00etatik aurrera. Hizlariak Rufi Etxeberria eta Antton Lopez Kubati izango dira. Presoen egoera aztertzeaz gainera, ezker abertzaleak etorkizunari begira egin duen apustua zein den azalduko dute.


Emakumeek festetan duten paperaz, dokumentala gaur

Festa dezagun gaurdanik geroa izeneko dokumentala emango dute gaur, 19:00etatik aurrera, kultur etxean. Gazte Asanbladak antolatu du Bilgune Feministaren laguntzarekin eta dokumentalaren ostean, solasaldia izango da Bilgune Feministako kideen eskutik. Emakumeek festetan duten paperaz eta jai ereduez ariko dira.


Triz3psekin, dantzara

Larunbatean, Victoria Eugenia Klub aretoan, aurkeztuko du Javi P3z musikariak proiektu berria

Ezkerretik eskuinera, Alberto Bosch, Javi P3z eta Oriol Flores.

Duela bi urte elkartu ziren Alberto Bosch (baxua), Javi P3z (gitarra, ahotsa) eta Oriol Flores (bateria). Hiruren artean musika egiten hasi ziren eta orain, lehen aldiz, jendaurrean erakutsiko dute denbora honetan entsegu lokalean prestatu dutena. Triz3ps izena dute.

Hirurak funk, soul, groove eta musika elektronikoko hainbat egitasmoren bultzatzaile izan dira: Lau Behi, Parafunk, Novophonic, Miqui Puig, Hotel… Orain molde zaharrean itzuli dira, hirukote gisa. Ohiko beste bi lagun izango dituzte eszenatokian, Luis Camino (perkusioa) eta Mikel Azpiroz (teklatuak). Parafunk taldea osatzen zuteneko garaiko abestiak ere berreskuratuko dituzte kontzertuan. Emanaldiak Epilogo diskoaren zaporea izango duela adierazi dute. Izan ere, iragana izango dute ardatz zuzeneko emanaldian, denboran atzera egiten duen erloju baten mendean egongo bailiran. «Oraina inpregnatu eta etorkizuna baldintzatzen duen iraganaz ariko gara abestietan», azaldu du P3zek.

«Iraganaren eragina duten egungo emozioen inguruko hitzak idatzi ditu Javik. Denbora luze eman dugu musika jotzen. Urte hauetan guztietan gugan eragina izan duten musika estilo horiekin gure estiloa sortu nahi dugu. Musikaren bidez sentimenduak eta iragana aldarrikatu nahi dugu», azaldu du Boschek.

Oriol Flores hiruetan gazteena da. Bartzelonako musikaria da, eta egun Musikenen ikasten ari da: «Haiekin elkartzea berriz ere hamabost urte nituela sentitzea bezalakoa izan zen. Entsegu lokal batean sartu eta atsedenik hartu gabe jotzen ibili gara. Egiten duguna energia hutsa da, guztia oso modu naturalean sortu dugu».

Bitxia badirudi ere, zuzenean bakarrik existitzen duen proiektua da Triz3ps. Ez dute diskorik kaleratu: «ez dakit diskoa ere ja iragana den [barrez]. Diskoa argitaratzea baino garrantzitsuagoak dira abestiak.Gure lan egiteko modua izango da», esan du P3zek. Musika dantzagarria izango dela aurreratu dute: «Guztiek dute erritmoa. Stax Records, Motown, edo Al Greengan aurkitu dugu inspirazioa», aitortu du Boschek.

Kontzertua. TRIZ3PS. Musikariak. Alberto Bosch (baxua, koruak), Oriol Flores (bateria), Javi P3z (gitarra, ahotsa), Luis Camino (perkusioa) eta Mikel Azpiroz (teklatuak). Non. V. E. Klub aretoan. Noiz. Larunbatean, 20:00etan.

Sarrera. 15 euro.


2018ko Italiako Giroa aurkeztuko da gaur, Milanen

Maiatzaren 4an hasiko den lasterketak hiru etapa egingo ditu Israel aldean eta Zoncolan Mendatea protagonista izango da aurten.

2018ko Italiako Giroaren aurkezpena egingo da gaur Milanen hainbat berritasun eta nobedadeekin.

Jerusalem hirian hasiko da. Italiako lasterketa lehen aldiz hasiko da Europako gunetatik kanpo, antolatzaileek aditzera emandakoaren arabera. "Israelen egongo den kirol ekitaldirik handiena izango da", antolatzaileen esanetan. Halaber, hiru lasterketa handietako bat (Tourra, Giroa eta Vuelta) lehen aldiz ibiliko da Europatik kanpo, antolatzaileek azpimarratu dutenez.

Txirrindulariek hiru egunetan zeharkatuko dituzte Isaelgo errepideak (oraindik ez dute esan nondik nora ibiliko diren), eta irteera Jerusalemengo Hiri Zaharraren kanpoaldean izango duela besterik ez dute.

Goi-mendiko etapa bat Zoncolan mendiaren gainean amaituko da eta Erroman izango du helmuga azken etapak.

GIROA 2018

1. etapa, maiatzak 4 ostirala, Jerusalen - Jerusalen, 10 km (CRI)2. etapa, maiatzak 5 larunbata, Haifa - Tel Aviv, 167 km 3. etapa, maiatzak 6 igandea, Be er Sheva - Eilat, 226 km

Maiatzak 7, astelehena, atseden eguna

4. etapa, maiatzak 8 asteartea, Catania - Caltagirone 5. etapa, maiatzak 9 asteazkena, Agrigento - Santa Ninfa 6. etapa, maiatzak 10 osteguna, Caltanissetta - Etna 7. etapa, maiatzak 11 ostirala, Pizzo Calabro - Santa María Cedro (Scalea) 8. etapa, maiatzak 12 larunbata, Scalea - Montevergine di Mercogliano 9. etapa, maiatzak 13 igandea, Pesco Sannita - Campo Imperatore

Maiatzak 14, astelehena, atseden eguna

10. etapa, maiatzak 15 asteartea, Farindola - Gualdo Tadino 11. etapa, maiatzak 16 asteazkena, Foligno/Assisi/Città di Castello/Trevi - San Marino 12. etapa, maiatzak 17 osteguna, Filottrano - Imola 13. etapa, maiatzak 18 ostirala, Ferrara - Nervesa della Battaglia 14. etapa, maiatzak 19 larunbata, San Vito al Tagliamento - Monte Zoncolan, 181 km15. etapa, maiatzak 20 igandea, Trolmezzo - Sappada

Maiatzak 21, astelehena, atseden eguna

16. etapa, maiatzak 22 asteartea, Trento - Rovereto CRI17. etapa, maiatzak 23 asteazkena, Arco - Monza 18. etapa, maiatzak 24 osteguna, Milán - Pratonevoso 19. etapa, maiatzak 25 ostirala, Venaria Reale - Monte Jafferau (Bardonecchia) 20. etapa, maiatzak 26 larunbata, Ulzio/Susa - Cervinia 21. etapa, maiatzak 27 igandea, Roma - Roma


Dantzari festak egun haundia izango du gaur

DANTZARI festak egun haundia du gaur, izan ere, dantzari mordoa bilduko da gaur herrian, Euskal Herriko bazter ezberdinetatik etorritakoak. Goizeko 11:00etan hasiko dira herria girotzen eta Zapa, Portu eta Luis Mariri omenaldia ere egingo diete. Segidan dantza ekitaldia egingo dute, berez herriko auzo eta kaleetan ibiltzeko asmoa dute, baina euria egiten badu, Biteri kultur etxeko areto nagusian egingo dute ekitaldia. Eguerdiko 13:30etan, Ikurrin Dantza dantzatuko dute Gudarien plazan eta Hernaniko preso eta errefuxatuak gogoratuko dituzte. Hainbesteko ahalegina egin ondoren, ondo merezitako bazkaria izango dute, Tilosetan (euria egingo balu Atsegindegin).

Atzo hasiera eguna

Dantzari festak atzo izan zuen hasiera eguna eta bertan Ttarla dantza taldeko dantzari txikiak izan ziren protagonista. Baserritar jantzi dotorean euskal dantzetarako beren abileziak erakutsi zituzten, gurasoen begiradaren aurrean. Arratsalde partean, Erdizka Lauetan taldearekin dantzatzeko aukera izan zuten erromeriara gerturatu zirenek.

Iban Nikolairen emanaldia

Dantzari Festan egitarauan ez datorren emanaldi berri bat izango da ostegunean, Iban Nikolairen emanaldia izango da, didgeridoo jolea. Ostegunean, 20:00etan, Biterin.

Gaur Dantzari Festan:

- Kalejira, kale eta

auzoetan barrena.Goizeko 11:00etan hasita.

Omenaldia Zapa, Portu, eta Luis Mariri.

Dantza ekitaldia: Ttarla, Eskola, Trebeska, Goizaldi, Kemen, Ibarla Meaka, Korpus, Adurtza, Laguntasuna, Ibaiega, Etxahun, Begiraleak eta Garaztarrak dantza

taldeekin.

- Ikurrin dantza, eta Hernaniko Preso eta Errefuxiatuei omenaldia. Gudarien plazan, 13:30etan hasita.

-Bazkaria, dantzari eta

soinujoleentzat. Tilosetan, 15:00etan.


Aurrekontu parte-hartzaileen bigarren txanda gaur hasten da

Gaurtik aurrera, lehenengo txandan ateratako ekintzen balioztapen ekonomikoa eta lehenespena egingo dute bertaratzen diren herritar eta eragile guztiekin batera. Lehen txandan 15 saio egin dituzte eta 273 oñatiarrek parte hartu dute modu batera edo bestera. Arlo bakoitzari buruzko hitzordua non eta noiz den jakiteko, sartu agendan.

Lehen fasearen balorazio positiboa egin du udal gobernuak. Alorretako lan talde bakoitzak eta beraien atalak metodologia ezberdinak erabiliaz 15 saio egin dituzte orotara eta 273 oñatiarrek parte hartu dute modu batera edo bestera.

Lehen fasean 2013rako helburu eta ideiak egon dira eztabaidagai eta ekarpen dexente jaso dira atalez atal metodologia ezberdinak erabiliaz. Hementxe duzue laburpena


Bihartik aurrera martxan egongo da TAO sistema

Bihar, irailak 1, ezarriko dute berriro TAO sistema, abuztuan kenduta egon ondoren, urtero bezala. Azkoitian bi lekutan dago TAO sistema: bata, Joseba jatetxearen aurreko aparkalekuan eta bestea, Plazaberrin. Aurrerantzean, beraz, bi gune horietan aparkatzeko txartela atera beharko da astelehenetik ostiralera bitartean, 09:00etatik 13:00etara eta 16:00etatik 20:00etara.

Gune horietan ibilgailua uztea doakoa bada ere, denbora mugatua izango da. Plazaberrin ordu eta erdiz aparka daiteke gehienez, eta Joseba jatetxearen aurreko aparkalekuan, lau orduz. Herriko plazan, berriz, ez dago TAO makinarik eta ez da txartelik behar, baina ordubetez aparka daiteke.


Durangoko judoka txikiak

11 urtez azpikoen ligan parte hartu dute Durangoko Judo taldekoek, eta ordezkari batzuk azken fasera ailegatu dira. [imgd]http://www.anboto.org/images/7100/7121/1.jpg[/imgd] Durangoko Judo taldeko hiru taldek parte hartu dute 11 urtez azpikoetan, eta batek azkeneraino heltzea lortu du. Gainerakoek, atzean geratu arren, \"lehiatzeko gaitasuna\" erakutsi dutela azaldu dute klubeko ordezkariek. Eskola kiroleko lehen urtea zen honakoa eurentzat. Horregatik, pozik agertu dira klubeko arduradunak emaitzagatik. [img]http://www.anboto.org/images/7100/7121/2.jpg[/img]


Berri Txarrak, Kasik eta Enkore taldeak ikusteko sarrerak eros daitezke

Azkoitiko Tabernarien Elkarteak antolatuta, Berri Txarrak, Kasik eta Enkore taldeek kontzertua eskainiko dute urriaren 27an, herriko frontoian, eta sarrerak dagoeneko salgai daude; herriko tabernetan, Zestoako Mollergi, Azpeitiako Charles Chaplin, Etxe Zuri, Jim Clark, Bergarako Etxagi eta Elgoibarko lanbroa tabernetan eta www.kulturalive.com atarian eros daitezke, 20 eurotan. Egunean, berriz, 22 eurotan erosteko aukera izango da, leihatilan. Berri Txarrak taldeak Gipuzkoan eskainiko duen azken kontzertua izango da Azkoitikoa.


Ixabel Agirresarobek ipuin kontaketa eskainiko du apirilaren 20an, Bermeoko Udal Liburutegian

Ixabel Agirresarobe ipuin kontalaria izango da Petra ipurdian bost letra ipuin saioa eskaintzen, Bermeon. Udal Liburutegian izango da ekitaldia, apirilaren 20an, 18:00etan.

Petra ipurdian bost letra ipuin saioaren protagonista Petra da. Bera baserrian jaio eta bizi da, nahiko festa izaten ditu egunero eta gogoratzen jartzen denean gazte garaikoak ere kontatzen ditu.

Ipuin kontalaria lau urtetik gorako umeei zuzenduta dago, eta edukiera 50 eserlekuetakoa izango da. Sarrera dohainik da.


Uda bete ekintza prestatu ditu Amurrioko Gazte Asanbladak herriko gazteak elkartzeko

Uda sasoia baliatuz ekintza ugari antolatu dituzte Amurrioko Gazte Asanbladako kideek "herriko gazteria lonjetatik atera eta beste harreman eredu batzuk sustatzeko". Bihar 3x3 futbito txapelketa egingo dute.

Bihar ospatuko dute 3x3 futbito txapelketa Amurrioko parkean. 17:00etan da zita eta izena emateko aukera ordu erdi lehenagotik egongo da zabalik bertan.

Azken urteetan bezala, gaueko zinema eskaintza ere martxan jarri dute Gazte Asanbladako kideek. Iragan uztailaren 11an, Motxiladun umeak ETB-1eko Ur Handitan saioaren dokumentala eskaini zuten San Anton Plazan.

Hurrengo proiekzioa uztailaren 25ean izango da -asteazkena-. RAF: Faccion del ejercito rojo en Alemania filma eskainiko dute, 22:30ean Amurrioko San Anton Plazan.

Ekintza hauekin “Amurrioko gazteria lokaletatik ateratzea” dute helburu Gazte Asanbaldako kideek. “Ohiko gaueko eskaintzatik aldenduz, gazteok batzeko beste era bateko espazioak behar ditugu eta bestelako harremanak eraikitzeko espazio hauek dira hain zuzen ere sustatu nahi ditugunak”, azaldu dute.

Gazte Eguna Amurrioko Jaietan

Azken urteetan bezala, Gazte Eguna antolatuko dute Amurrioko Jaietan, abuztuaren 13an. Buru-belarri dabiltza Amurrioko gazteak azken asteetan egun hori antolatzen. Egun osoko egitaraua osatzen dabiltza. Asanbladako kideen hitzetan: “Gazte bazkaria, kale kontzertuak herrian zehar eta beste hamaika ekintza antolatuko ditugu. Parrandarako tartea ere egongo da gauean”.


Ezagutu zure Facebookaren pribatutasun maila

Profile Watchek aukera hori eskainiko dizu. Hain zuzen ere, pribatutasun maila 1 eta 10 puntu artean sailkatuko dizu.

Azkenaldian sekulako iskanbila sortu da Facebook sare sozialaren pribatutasuna dela eta. Korreo kontuek pasahitzen segurtasuna neurtzeko dituzten neurgailuak ez dira oraindik Facebookera iritsi, honek ez baitu erabiltzailearen profilaren pribatutasun maila kontrolatzen.

Halere, Profile Watchek aukera hori eskaintzen dio erabiltzaileari. Pribatutasun maila 1 eta 10 puntu bitartean sailkatzen du eta Interneteko edozein pertsonek ikus ditzakeen datuen berri ematen dio erabiltzaileari.

Gainera, pribatutasun profila konfiguratzeko arauak ematen dituzten hainbat webguneri buruzko informazioa ere ematen du Profile Watchek: Incide FB, AllFacebook eta The New York Times, adibidez.


«Aterabidea eztabaida zientifikoan dago»

Iruña-Veleiako aurkikuntzen egiazkotasuna zalantzan jarri da, eta auziak konpondu gabe segitzen du. Zergatik?

Erabili diren argudioak 3 motatakoak dira: A) Aztarna historikoen beraien manipulazioa da batzuetan arbuiatu dena; esanez, aldatu egin direla. Inork ez baitu zalantzan jartzen oinarrizko materialen antzinatasuna. B) Argudio historikoak erabili dira; Izkribuetan dauden mezuak ezin litezkela egiazkoak izan argudiatuz. C) Argudio filologikoak edo gramatikalak erabili dira batez ere, nahiz eta ez bakarrik euskeraren aldetik, manipulatuak izan direla defendatzeko. Oso zaila da azaltzen zergatik defendatu den aztarna hauen faltsutasuna, eta arrazoi asko izan litezke, batez ere historizismoaren edo historiakeriaren aldetik ikusita.

Nori interesatzen zaio aurkikuntzaren aurka egitea?

Lehenik eta behin, euskeratze irizpide zehatz batzuen defentsari; hain zuzen ere euskalduntze berantiarra (modu, neurri eta izaera askotakoa) defendatzen dutenei. Hizkuntzaren al-deko borrokan berezkotasuna deitu genezakeena argudio garrantzitsua da. Jakina denez, demokrazia aurrerakoi baten ikuspegitik, lehenik hizkuntza eskubideak eta ondoriozko askatasuna egon beharko lirateke, baina berezkotasuna, nahiz eta predemokratikoa edo demokraziatik at dagoen erreferentzia izan, garrantzitsua bihurtzen da gizarte mailan. Adibidez, Nafarroako Erriberan edo Arabako Errioxan ‘hemen ez da euskeraz inoiz hitz egin izan’ esateak izugarrizko eragina du, nahiz eta askatasunak horren gainetik egon beharko lukeen. Ezin ahaztu historizismo ofiziala eta errelato inposatuak oztopo gaindiezinak ez badira ere, ez direla gainditzeko errazak izaten.

Filloyk eta Koenek frogen egiazkotasuna defendatu zuten lehengo astean. Zein aldaketa eragin lezake aurkikuntza honek euskera eta euskaldunen historian?

Lehenik eta behin, aurkikuntza guztiak egia eskuratzeko lagungarri dira eta, beraz, baita ere, Iruña-Veleiakoak. Baina hauekin gertatzen da izugarrizko koska, jauzi edo iluntasun aroa gainditzen dutela aitortu behar dela. Euskarari buruzko historiagile erromatarren berri izpi eta eskasen ondotik, euskararen azalpen idatziek hamargarren mendera egin behar dute jauzi eta idatzi luzeetara joateko hamaseigarren mendera. Beraz, hutsunea ikaragarri luzea eta sakona da gure hizkuntzaren historian. Orain arteko Iruña-Veleiako aurkikuntzen eztabaida maila edo arlo zehazki zientifikora eramaten baldin bada, eta arlo horretan beraien egiazkotasuna aintzat hartzen baldin bada, euskararen izaerari, ahaidetasunei eta barne egiturari buruzko aurrerapauso garrantzitsuak emanen dira.

SOS Iruña-Veleiako abokatu izan zinen. Zein oztopo izan zenituzten?

Iruña-Veleiako auzi nagusia Arabako diputazioak Eliseo Gil Zubillaga eta beste batzuen aurka jarritako kereila da eta ni ez naiz auzi horretan legelari bezala aritu. Nik SOS VELEIA izeneko elkartearen izenean salaketa bat jarri nuen 2016an Iruña-Veleiako aztarnategian egindako lur mugitze batzuengatik. Besteak beste, lur mugimendu horiek arrosen etxea deitutakoaren inguruan egin ziren eta inguru horretan aurkitu dira orain arteko grafitorik edo ostrakarik gehienak, eta batez ere, euskarazkoak direnak. Salaketa horren helburua zen ez zedila aztarnategia kaltetu, lurra mugitzeko hondeamakinak erabili baitziren. Diputazioak egungo aztarnategiko arduradunak eta, bereziki, Julio Nuño Marzen babestu zituen, eta bertan behera gelditu zen auzia, nahiz eta salaketa horrek kalte gehiago egitea eragotzi zuela uste dugun.

Urteak pasa dira, eta egoerak, ez atzera ez aurrera jarraitzen du. Zergatik?

Auzi hori orain dela ia zortzi urte hasi zen eta dagoeneko bukaturik egon beharko luke; artxibatuta. Egoera horrek ez du inolako justifikabiderik, baina, gainera, kontuan izan behar da ez direla egin, egin behar ziren proba nagusienak.

‘Auziaren aterabideak’ izango dituzu hizpide. Zein dira?

Saiatuko naiz auziaren egoera zein den azaltzen, lehen esan bezala, zehaztuz, ni ez naizela auzi horretako partaidea.

Zer egin, oztopoen aurrean?

Gizarteak ohartu behar du bi gauzataz: lehenik, arazo hau ez dela juridikoa, eta epaitegietara eramatea, Arabako diputazioak egin zuen bezala, ez zela zuzena izan, eztabaida zientifikoa delako soil-soilik; eta bigarrenik, gizarteak jakin behar du garrantzi handikoak direla Iruña-Veleiako aurkikuntzak eta inork ez duela zalantzan jartzen beraien antzinakotasuna. Aterabidea eztabaida zientifikoan dago alde batetik, eta bestetik, aztarnategiaren arakatzea edo indusketa egitean. Indusketa hori, jakina, behar diren baldintza, kontrol eta neurri guztiekin egin beharko litzateke, inork zalantzarik izan ez dezan.


Festak antolatzeko lehen bilera, martxoaren 26an

Festa Batzordeak deituta, herriko jaiak antolatzeko lehen bilera egingo da martxoaren 26an, 19:30ean, udaleko batzar aretoan.

2018ko jaien balantzea egin eta aurtengo festak antolatzen hasteko lehen bilera egingo dute datorren asteartean. Iazko jaien likidazio ekonomikoa egingo dute lehenik, eta, ondoren, aurtengo festen egunak zehaztuko dira. Jaietako ardurak ere azalduko dira; txupinazoa haurren kuadrillak botako du, kuadrillen bazkaria "B"eroak taldearen esku geratuko da eta piperraren erreketa Lasai earren taldeak antolatuko du. Horren ostean, galdera eta eskarien txanda irekiko dute.


Kritikoek ez dute baztertzen EA ez sartzea EH Bildun, gero koaligatzeko

Iruñeko batzarraren zuzenketak dio euren alderdiak koalizioan ezarritako kuoten araberako presentzia izan behar duela, eta hori ez bada betetzen proposatu dute hauteskundeetarako litzatekeen formula

EH Bilduk hartu nahi duen egitura berriaz EAn dagoen desadostasunak ekainaren 3ko eta 4ko bere ohiko kongresuan har dezake mailarik gorena, koalizioan EAren presentzia jakin bat ez bada bermatzen alderdiko ildo kritikoak EA EH Bilduren egituran ez sartzea aurreikusten baitu, eta gero hari bozetarako koaligatzeko proposatuko lioke, BERRIAk jakin duenez. Iruñeko EAko batzarrak aurkeztutako zuzenketak dakar aukera hori. Bi ildoei bi aste geratzen zaizkie negoziatzeko.

EAko zuzendaritzarekiko kritiko den taldean kezka dute alderdiak ez ote duen presentzia eta eragina galdu EH Bildun, eta ez ote duen gehiago galduko koalizioan independenteak sartuta. Iazko ekaineko ezohiko biltzarreko zuzenketa batean defenditu zuena jasoz, Iruñeko batzarrak dio EH Bilduko koordinazio organo guztietan izateko estrategia «indartu» egin behar duela EAk, eta, ondorioz, euren alderdiak koalizioan izan beharreko espazioa hasieratik ezarritako kuoten araberakoa izan behar dela —EAk %20koa du EAEn, eta Nafarroan, %30ekoa—. Zuzenketaren egileentzat, kuota horiek islatu behar dira hauteskunde zerrendetan, bozeramaileetan, karguen txandatzean, baliabide ekonomikoetan eta foro batzuetako ordezkaritzan —hedabideetan, harremanetan...—. Halakorik gertatu ezean, eta EH Bilduk «alderdi berri baten gisako talde integratu bat izatea erabakitzen badu —«zuzendaritza egiturekin eta hierarkizatuarekin...», EAko kritikoek orduan planteatuko lukete euren alderdia ez sartzea EH Bilduren egitura berrian, baina, 2011ko «zalantzarik gabeko apustuari» segida emateko, «hauteskunde koalizioak osatzeko prest» egotea, «aurrez zehaztutako baldintza argiak» mahai gainean jarrita.

EH Bilduk ekainaren 17an egingo du bere I. kongresua, eta proposamenen artean dator bilkide figura sortzea. Alderdietan izena emanda ez dauden lagunak lirateke bilkideak, baita alderdietako afiliatuak ere, eta «instituzio nagusietako» hautagaien %50 haiek hautatuko lituzkete; beste erdiak, Alderdien Mahaiak —Sortu, EA, Aralar eta Alternatibak—. Zuzendaritza organoetan alderdien ordezkarien batura, gehienez, erdia litzateke; besteak, bilkideak.

Etzi, EAren Batzar Nazionala

Pello Urizar EAko idazkari nagusiak ordezkatzen duen taldeak dio, alderdia «indartuz», EH Bildu «irekiago» bat behar dela, independenteak ere erabakiguneetan sartuz. Gainera, nabarmentzen dute Alderdien Mahaia eratuko litzatekeela. Kritikoek ere esaten dute EH Bildu «zabal» bat nahi dutela, baina diote «indar handiena» alderdiek izan behar dutela. EAren kongresuko beste zuzenketa batek argudioen artean dio koalizioa lau alderdiek osatzen dutela; «beste kontu bat da proiektura pertsonak batzea».

Kritikoen eledun Iratxe Lopez de Aberasturik atzo Iruñean adierazi zuen «aniztasuna» dela EH Bilduren balio nagusia. «Hori galduko balu, Euskal Herriarentzat duen balio estrategikoa galduko luke». Iragarria du biltzarrerako zerrenda bat aurkeztuko dutela.

EAk etzi Batzar Nazionala egingo du, Gasteizen (19:00). EH Bilduren lau aste barruko kongresua hizpide izango dute.


Ekonomiari buruzko zenbait gaitan soilik dira ados Urkullu eta Basagoiti

Bake eta bizikidetza gaietan elkarrengandik urrun daudela baieztatu du PPko buruak, bileraren ostean

Ikuspegi zeharo desberdinak azaldu zituzten Eusko Jaurlaritzako Lehendakaritzak eta EAEko PPko lehendakari Antonio Basagoitik, atzo Gasteizen Iñigo Urkulluk eta Basagoitik egin zuten bileraren ostean. Lehenak ohar labur baten bidez bilkurak izandako «giro adeitsua» nabarmendu zuen, eta aurrekpoontuen eta zerga sistemaren inguruan «sakondu» zutela. PPko lehendakariak, aldiz, zenbait gai ekonomiko alde batera utzita bi buruzagiak adostasunetik urrun daudela irudikatu nahi izan zuen.

Basagoitik azaldu zuen Urkullurekin ados dela ekonomia bizkortzeko eta krisitik irteteko egiten dituen planteamenduetan. Hortik aurrera, ordea, dena desadostasuna dela azpimarratu zuen. Hainbesteraino, ezen, gaur-gaurkoz, PPk ez luke Eusko Jaurlaritzaren aurrekontuen alde bozkatuko; aitzitik, osoko zuzenketa aurkeztuko luke, Basagoitik esan zuenez. Bizkaiko eta Gasteizko aurrekontuak aurrera ateratzeko eta Arabakoen luzapena adosteko EAJk eta PPk egindako hitzarmenak, beraz, ez dira automatikoki Eusko Legebiltzarrera hedatuko.

Bereziki, 2013rako foru ogasunen diru sarrerak berriz kalkulatzeko Bizkaiko ahaldun nagusi Jose Luis Bilbaok egin duen proposamenarekiko gogor jardun zuen PPko buruak. Urkulluk bide horretatik joz gero «aurrekonturik gabe geratzeko arriskuan» egongo litzatekeela ohartarazi zuen Basagoitik.

Gainera, ez dio batere «graziarik» egin EAJk Espainiako Gobernuaren murrizketen aurka jotzea eta Eusko Jaurlaritzatik beste murrizketa batzuk proposatzea: «Nahikoa badugu gure murrizketekin; ez diegu Urkullurenei babesik emango». Eusko Legebiltzarrean EAJ eta PP aurrekontuetan ados jarriko balira, boto bat gehiago beharko lukete kontuak ateratzeko, edo EH Bilduren edo PSE-EEren abstentzioa.

Aurrekontuen harira, PSE-EEk atzo iragarri zuen ez duela baztertzen Urkulluren aurrekontuei osoko zuzenketa aurkezteko aukera, eta jeltzaleei leporatu zien baliabide ekonomiko gehiago ez edukitzearen erantzukizun guztia.

PP ez da lantaldean egongo

ETAren amaieraren kudeaketa eta bakea eta bizikidetza izan zen Urkulluk Basagoitirekin landutako beste alor bat. PPko buruak baieztatu zuen gai horietan elkarrengandik urrun daudela.

Azaldu zuen Eusko Jaurlaritzako lehendakaria ahalegindu zela PPk Eusko Legebiltzarreko Bake eta Bizikidetzaren Lantaldea osatzearen aldeko botoa eman dezan eta hura sortu eta gero bertan parte har dezan konbentzitzen. Basagoitik, ordea, aurreratu zuen PPk lantaldea osatzearen aurkako boza emango duela hilaren 14an egingo den bozketan, eta, gainera, osatzen bada ere ez duela parte hartuko.

Lantaldearen aldeko boza emateko eta bertan parte hartzeko baldintzak jarri ditu PPk: «EH Bilduk ETA gaitzetsi behar du, iraganaz arnegatu behar du, biktimekin egon behar du eta egindakoaz damutu behar du».

Horregatik, Basagoitik gaineratu zuenez, ez dute lantaldearen alde egingo, bertan «sekula bakerik nahi izan ez dutenek eta egun oraindik ETAk egin duena gaizki dagoela uste ez dutenek» parte hartzen baldin badute. EAJri eta PSE-EEri ere mezua bidali zien PPko buruak: «Exijentzia maila beheratzen baldin badute, mesede gutxi egingo diete etorkizunari eta bizikidetzari».


Glaukoma eta Autobus Magikoa taldeak Oñatiko gaztelekuan

Reggae eta rap doinuekin gozatzeko aukera izango da bihar, egubakoitza, Oñatiko gaztelekuan. Tolosako Glaukoma taldeak Kalima lana aurkeztuko du eta Oiartzungo Autobus Magikoak, iaz kaleratu zuen Musker.

Emanaldia 22:30etan hasiko da; sarrera ia guztiak saldu daude baina leihatilan gutxi batzuk izango dira.

Tolosarren laugarren lana da hori, urtebetez eta mimo handiz landutakoa; halaxe azaldu zuen taldeko abeslari Juantxo Arakamak Puntua aldizkarian. "Hutsetik hasi ginen geure musika birplanteatzen. Erritmoen aukeraketa, musikaltasuna, gaiak, errimak... Dena jarri genuen zalantzan disko hori egiten hasteko". Hala ere, bete-betean du lanak Glaukomaren marka, egunerokotasunean topatzen dituzten estimuluetan oinarritutako kantu zorrotzak rap eta reggae doinu bizi eta dantzagarriekin josita.

2015ean Oiartzunen sortutako Autobus Magikoa izeneko boskoteak zabalduko du emanaldia. Iaz jaietan Oñatin jo zuten eta musikalki ez daude tolosarrengandik oso urruti; horiek ere reggae doinuak dituzte ikur.


Elkar-Ekin taldeko kideak elkarrizketa digitalean izango dira, asteazkenean


Urtarrilean egingo da Algorrik antolatzen duen bigarren eskuko azoka

2015eko urtarrilaren 17an eta 18an Bigarren Eskuko Azoka egingo da Alondegian. Dagoeneko seigarren edizioa izango da eta produktuak saldu nahi dituztenek, Algorri Zentroan eskaera egiteko aukera izango dute, Abenduaren 26tik Urtarrilaren 15a arte. Saltzaileak salmentaren % 100a jasoko du. Elkarteek ere beraien postua jartzeko aukera izango dute.

Gure gizartean hedaturiko hainbat eta hainbat ohiturek planetaren baliabideen gehiegizko ustiapenarekin zerikusi zuzena dute. Horien artean, kontsumoa bereziki azpimarragarria da. Hala, gizarte iraunkorrago bat lortzeko bidean, kontsumo jasangarriaren aldeko apustua egitea ezinbestekoa gertatzen da. Gainera, bizi dugun krisi ekonomikok ere, bestelako erosketa-ohituretan sakontzeko aukera bikaina eskaintzen du. Ondorioz, 2009 urtean ekindako bideari jarraiki, Algorri Zentroak bigarren eskuko azoka antolatuko du, Zumaiako Udalaren ekimenez.

Etxean duenari probetxua atera nahi dionak aukera bikaina du bigarren eskuko azoka honetan. Izan ere, produktu bakoitzaren prezioa jabeak berak ezarriko du, eta salduz gero, irabazien % 100a jasoko du. Salgai jarri ahal izango diren produktuak oso anitzak dira: ikus-entzunezkoak, liburuak, pelikulak, CDak, osagarriak, gerrikoak, lepokoak, zapiak, apaingarriak, bazarra, jostailuak, tamaina txikiko tresna elektrikoak... Arropa eta telefono mugikorrak, ordea, ez dira onartuko eta tamaina handiko gauzak argazki bidez aurkeztuko dira azokan bertan, horretarako prestatuko den panel baten bitartez.

Interesaturiko elkarte edota partikularrentzako informazio gehiago: Algorri Interpretazio Zentroa, 943143100, info@algorri.eu.

Zehaztasunak

Noiz: 2015eko Urtarrilak 17 eta 18, larunbata eta igandea

Non: Zumaiako Alondegia

Ordua: 10:00-14:00 eta 16:00-19:00

Nola: Algorri Zentrora eramanda, Abenduaren 26tik Urtarrilaren 15a arte (ostegun, ostiral, larunbat eta igandean).


Berangoko Ahal Dugu-k batzarra deitu du biharko

Berangoko Ahal Dugu-k herriko bizilagunen topaketa bat antolatu du eguenerako, urriaren 15erako. Berangon Emilio Lobatok zuzentzen duen alderdi politikoak zabaldu duenez, topaketa hori 18:00etatik aurrera egingo dute, Berangoeta kultur etxean, Simon Otxandategi kaleko 64. zenbakian.

Bertan batuko direnek «herriaren beharrak eztabaidatu» beharko dituzte, Espainiako «hauteskundeetako programa sortzeko» asmoz.

Ahal Dugu-k Espainiako hauteskundeetarako «guztion programa» egitea espero du horrela. Alderdi morearen arabera, «elkarregaz lan egindako lehenengo programa hiritarra lantzen gabiltza, denon artean».

Roberto Uriarte EAEko Ahal Dugu-ren idazkari nagusiak prentsan iragarri duenez, litekeena da alderdi hori Equogaz batera aurkeztea.

Ekimenaren kartela


Aitor Mendizabalek galdu egin du etxean

Profesionaletan urtebete egin duela ospatzeko partidua jokatu du Aitor Mendizabalek etxean, baina ezin izan du irabaziz ospatu. Eskura izan dute garaipena Laskurainek eta Mendizabalek, baina galdu egin dute 21-22, Aritz Lasa eta Zabaletaren kontra. Harmailak lepo bete dira etxeko pilotariaren partidua ikusteko. Biharko Goiena paperean partiduaren kronika osoa, argazkiak eta protagonistaren hitzak.

ARGAZKI GALERIA

Kirol kronika gehiago:

Areto-futbola: HLB 108 jaun eta jabe Zaldibarko 24 orduko futbito txapelketan

Futbola: 2-0 irabazita, Ipintzako txapelketa Getokuakentzat

Partidu nagusiaren aurretik jokatutako lehia ere oso parekatua izan zen. Gorka eta Larrinagak 22-21 irabazi zuten Ongay eta Ladis Galartzaren kontra. Larrinaga atzelaria izan zen erabakigarria azken tantoetan.


Universitat Oberta de Catalunyak bulego bat irekiko du Donostian

Gipuzkoako, Bizkaiko eta Arabako ikasleei arreta eskaintzeko, bulego bat irekiko du bihar, uztailak 5, Donostian Universitat Oberta de Catalunyak (UOC). Bartzelonan kokatuta dagoen online unibertsitate bat da UOC, eta Tabakalerako Impact Hub gunean. Unibertsitate katalaneko hiru probintzietako ikasleak %300 handitu dira azken bost urteetan, guztira 1.000 baino gehiago izanik. Ikasleen %37 Gipuzkoakoa da.

Ricard Gimenez UOCko ordezkariaren arabera, bulego berri honek “unibertsitatea Gipuzkoako enpresa eta erakundeetara hurbilduko du, gipuzkoarren hobekuntza pertsonal eta profesionalaren alde egingo du eta unibertsitateko ikasle eta graduatuei tratu pertsonalago bat” emango die.

Munduko 90 herrialde desberdinetako ikasleak ditu UOCk eta bulegoak ireki ditu Espainiako estatuko hainbat hiritan, Mexikon eta Colombian. Bestalde, Donostiakoa ez da Euskal Herriko bulego bakarra izango, Bilbon ere badauka eta.


Xilabako finala gaur: 17:00etan, Euskal Irratietan; 22:45ean, ETB1en

Info7k Euskal Irratien emanaldia eskainiko du.Euskadi Irratiak bertso onenak emango ditu bihar

Gure Irratiak, Irulegiko Irratiak, Xiberoko Botzak, Antxeta Irratiak eta Info7k zuzenean emango dute gaur Xilaba Iparraldeko bertso txapelketaren finala, 17:00etatik aurrera. Emanaldian esatari lanetan ariko da Battit Crouspeyre, Baionako Lauga aretotik.

ETB1 kateak, berriz, 22:45ean emango du finala osorik. Finalaren bertso eta une onenak Hitzetik hortzera bereziak jasoko ditu bihar, 14:45ean. Txapeldunaren eta gainontzeko finalisten erreakzioak jasoko dituzte ETBko albistegiek gaur eta bihar.

Finala amaitu bezain laster, protagonisten hitzak bilduko dituzte ETBko Nerea Olaso, Guillaume Irigoien eta Franck Dolossor kazetariek. Eta, ondotik, Iparraldearen Orena astekaria saioaren edizio berezia prestatuko dute. Bihar ikusi ahalko da ETB1en, 08:30ean. Saioa gauerdian errepikatuko dute. Astelehenean, halaber, ETB1eko Azpimarra saioan txapelketako irabazlearen hitzak jasoko dituzte, 17:15ean.

Euskadi Irratian finalak ematen duenaz hitz egingo dute bihar goizean Amarauna irratsaioan. Hitza jolas bertso programan, bestalde, finaleko bertsorik onenen bilduma osatuko du Xabier Sukiak, 14:15etik aurrera. EITBk iragarri duenez, Radio Euskadiko albistegi eta irratsaioetara ere iritsiko da Xilabaren oihartzuna.

Colina faborito inkestan

Bestalde, egunotan BERRIAren webguneak inkesta bat egin du Xilaba txapelketa nork irabaziko duen galdetuz. Sustrai Colina da irakurleen faborito nagusia, 178 botorekin. Bigarren tokian Maddalen Arzallus dago, 42 botorekin. Odei Barroso da hirugarren bozkatuena, eta ondoren Ramuntxo Christy, Eneritz Zabaleta eta Xumai Murua doaz. Orotara 300 boto baino gehiago jaso dira webgunean.


Lezoko kirol taldeen asteburuko partidak

Jaixki AFTren partida bat Zaldibian

FUTBOLA

Gizonak, Erregional Preferentea

Allerru-Dunboa Eguzki, bihar (larunbata), 16:00etan Plazetan.

Gizonak, Lehen Erregionala

Orereta Kafea-Allerru, bihar (larunbata) 15:30ean Beraungo futbol zelaian.

Emakumeen Erregionala

Intxaurdi-Allerru, etzi (igandea) 12:30ean Donostiako Cesar Benito futbol zelaian.

Gizonak, Gazteak Ohorezko Maila

Dunboa Eguzki-Allerru, bihar (larunbata) 16:00etan Irungo San Jose Obrero zelaian.

ESKUBALOIA

Emakumeen Euskal Liga

Munttarpe-Eibar, etzi (igandea) 11:45ean Bekoerrota kiroldegian.

SASKIBALOIA

Gizonak, Gipuzkoako Bigarren Maila

Allerru-Oiartzungo Saskilagunak, gaur (ostirala) 20:00etan Bekoerrota kiroldegian.

Gizonak, Gipuzkoako Hirugarren Maila

Allerru-Oiarso B, bihar (larunbata) 17:15ean Bekoerrota kiroldegian.

ARETO FUTBOLA

Gipuzkoako Lehen Maila

Hirukide-Jaixki AFT, gaur (ostirala) 20:00etan Tolosako Eskolapioetan.


Ezezko joerari aurre egiteko azken ahalegina egin du Chiracek

Igandeko erreferendumari begira ezetzak gora egin du inkestetan eta %54ra iritsi da


Kaleak zeharkatzeari ekin diote hautagaiek

Hauteskunde kanpainetan ibiltzen dira gehien kalean hautagaiak, eta halaxe hasi dira aurreneko egunetik. EH Bilduk herriz herri ibiliko den Bildubusa aurkeztu du; Iñiko Urkullu Arantzazun izan da; eta Pili Zabala, berriz, Bilbon, Erriberako azokan. PPk eta PSE-EEk ekitaldi bana egin dute Gasteizen.

Autobusak, furgonetak, mitinak, hautagaiak herritarrekin... ohiko irudiak izaten dira hauteskunde kanpainetan, eta halaxe hasi da Eusko Legebiltzarrerako hauteskundeetarako kanpaina ere. Atzo arratsaldeko mitinen ostean, herritarrengana gerturatzeko ahalegina egin dute gaur hautagaiek.

Iñigo Urkullu EAJren lehendakarigaia Arantzazun izan da, esate baterako; Etxerat-eko kideengana gerturatu da, eta haiekin hitz egin du. Horren aurretik, Forum Europa-Tribuna Euskadiren gosarian egon da, eta, han, hitzeman du datorren legegintzaldian 8.500 milioi jarriko dituela ekonomiaren hazkunderako eta langabezia apaltzeko. Izan ere, lehentasun nagusia "ekonomikoki haztea eta lana sortzea" direla uste du.

EH Bilduk Bildubusa aurkeztu du, eta, Jasone Agirre Bizkaiko zerrendaburuak azaldu duenez, "kalea hobeto ezagutzeko eta herritarrei proiektua aurkezteko bulego ibiltaria da". Kanpainan herriz herri biliko dela iragarri dute.

Elkarrekin Podemoseko hautagai Pili Zabalak ere herritarrengana gerturatzeko ahalegina egin du. Bilboko Erriberako azokan izan da, eta, han, esan du "EAJk oasi gisara saldu nahi duen arren Euskadi prekarizatuta" dagoela, eta horri konpobidea emateko "guztien artean" lan egin behar dela.

Hain justu Elkarrekin Podemosi mintzatu zaio Idoia Mendia PSE-EEren hautagaia, eta eskatu dio beren proposamena zein den aurkezteko. PSEk ekitaldi bat egin du legebiltzarraren aurrean, Gasteizen, eta, han, zortzi konpromisoren berri eman du: haietako aurrena, lanpostuak sortzea.

PPk ere Gasteizen egin du aurreneko eguneko ekitaldia. "Nazionalisten alternatiba izan nahi dutenentzat proiektu irekia" dutela iragarri du han Alfonso Alonsok.